
Regulamentul de ordine interioară al Direcției Naționale Anticorupție

Titlul I

Dispoziții generale
Art. 1 - (1) Direcția Națională Anticorupție este organizată și funcționează în cadrul Parchetului de pe lângă Înalta Curte de Casație și Justiție, ca structură autonomă, cu personalitate juridică, specializată în combaterea infracțiunilor de corupție. 

(2) Direcția Națională Anticorupție se bucură de independență operațională și funcțională și își exercită atribuțiile pe întregul teritoriul României. 

(3) Direcția Națională Anticorupție are sediul în municipiul București. 

Art. 2 - (1) Direcția Națională Anticorupție este înființată și funcționează potrivit dispozițiilor Ordonanței de urgență a Guvernului nr. 43/2002 privind Direcția Națională Anticorupție, cu modificările și completările ulterioare, și își desfășoară activitatea potrivit principiului legalității, al imparțialității și al controlului ierarhic.

(2) Procurorul general al Parchetului de pe lângă Înalta Curte de Casație și Justiție conduce Direcția Națională Anticorupție prin intermediul procurorului-șef al acestei direcții.

(3) Procurorul-șef al Direcției Naționale Anticorupție este asimilat prim-adjunctului procurorului general al Parchetului de pe lângă Înalta Curte de Casație și Justiție. 

(4) Procurorul-șef al Direcției Naționale Anticorupție este ajutat de 2 procurori-șefi adjuncți, asimilați adjunctului procurorului general al Parchetului de pe lângă Înalta Curte de Casație și Justiție, precum și de 2 consilieri, asimilați consilierilor procurorului general al Parchetului de pe lângă Înalta Curte de Casație și Justiție.
(5) Procurorul general al Parchetului de pe lângă Înalta Curte de Casație și Justiție soluționează conflictele de competență apărute între Direcția Națională Anticorupție și celelalte structuri sau unități din cadrul Ministerului Public, conform legii.

Titlul II

Organizarea administrativă a Direcției Naționale Anticorupție

Art. 3 - (1) Direcția Națională Anticorupție este organizată la nivel central, denumită în continuare structură centrală, și la nivel teritorial, denumită în continuare structură teritorială.

(2) La nivel central, Direcția Națională Anticorupție este organizată în secții, servicii, birouri și alte compartimente de activitate, astfel:

a) Secția de combatere a corupției;

b) Secția de combatere a infracțiunilor asimilate infracțiunilor de corupție;

c) Serviciul pentru efectuarea urmăririi penale în cauze privind infracțiuni de corupție săvârșite de militari; 

d) Secția judiciară;

e) Structura de sprijin a procurorilor europeni delegați în România pentru Parchetul European;

f) Serviciul de cooperare internațională;

g) Serviciul de documente clasificate;

h) Serviciul tehnologii și metode emergente;

i) Serviciul tehnic;

j) Serviciul resurse umane;

k) Serviciul formare profesională, programe și documentare;

l) Serviciul registratură, grefă, arhivă și relații cu publicul;

m) Compartimentul economico - financiar și administrativ;

n) Biroul de informare și relații publice;

o) Biroul juridic;

p) Compartimentul de centralizare și de analiză a datelor privind corupția;

r) Compartimentul de protecție a muncii.


(3) La nivel teritorial, denumită în continuare structură teritorială, Direcția Națională Anticorupție este organizată prin ordin al procurorului-șef în servicii teritoriale și birouri teritoriale. Sediile serviciilor teritoriale și ale birourilor teritoriale, precum și circumscripția acestora se stabilesc de procurorul-șef al Direcției Naționale Anticorupție, de regulă, în localitățile în care își au sediul parchetele de pe lângă curțile de apel și respectiv, parchetele de pe lângă tribunale, în raport cu circumscripția acestora.
Titlul III
Ierarhia funcţiilor din cadrul Direcţiei Naţionale Anticorupţie
Art. 4 - Direcţia Naţională Anticorupţie funcţionează cu următoarele categorii de personal:

a) procurori;

b) consilieri ai procurorului-șef direcție;

c) personal de specialitate juridică asimilat judecătorilor şi procurorilor;

d) ofiţeri şi agenţi de poliţie judiciară;

e) specialişti cu înaltă calificare în domeniul economic, financiar, bancar, vamal, informatic şi în alte domenii;

f) personal auxiliar de specialitate;

g) personal conex personalului auxiliar de specialitate;

h) funcţionari publici;

i) personal contractual.

Art. 5 - (1) Funcţiile procurorilor, în ordine ierarhică, sunt următoarele:

a) procuror-șef direcţie;

b) procuror-șef adjunct direcţie;

c) consilier al procurorului-șef direcţie;

d) procuror-șef secţie;

e) procuror-șef adjunct secţie;

f) procuror-șef serviciu; procuror militar şef serviciu;

g) procuror-șef birou;

h) procuror.

(2) Personalul de specialitate juridică asimilat judecătorilor şi procurorilor este sub directa coordonare a procurorului-șef direcţie.

Art. 6 - Funcţiile ofiţerilor şi agenţilor de poliţie judiciară, în ordine ierarhică, sunt următoarele:

a) şef birou;

b) ofiţer de poliţie judiciară;

c) agent de poliţie judiciară.

Art. 7 - Funcţiile specialiştilor, în ordine ierarhică, sunt următoarele:

a) şef serviciu;

b) şef birou;

c) specialist.

Art. 8 - Funcţiile personalului auxiliar de specialitate, în ordine ierarhică, sunt următoarele:

a) grefier-șef cabinet;

b) grefier-șef secţie;

c) grefier-șef serviciu;

d) grefier cu studii superioare, grefier documentarist;

e) grefier cu studii medii;

f) grefier arhivar.

Art. 9 - Funcţiile personalului conex sunt următoarele:

a) agent procedural;

b) şofer.

Art. 10 - Funcţiile publice, în ordine ierarhică, sunt următoarele:

a) manager economic;

b) şef serviciu;

c) şef birou;

d) consilier de achiziții publice;

e) consilier.

Art. 11 - Funcţiile personalului contractual, în ordine ierarhică, sunt următoarele:
a) șef birou;

b) consilier pentru afaceri europene;

c) expert (psiholog)

d) consilier;

e) referent;

f) şef formaţie muncitori;

g) muncitor;

h) îngrijitor.
Titlul IV

Atribuțiile procurorului-șef, ale adjuncților acestuia și ale consilierilor procurorului-șef direcție

Capitolul I


Atribuțiile procurorului-șef al Direcției Naționale Anticorupție

Art. 12 - (1) Procurorul-șef al Direcției Naționale Anticorupție îndeplinește următoarele atribuții:

a) conduce, coordonează și răspunde de activitatea Direcţiei Naţionale Anticorupţie, luând măsuri pentru buna organizare şi funcţionare a acesteia;

b) exercită din oficiu controlul asupra legalității și temeiniciei actelor, măsurilor și soluțiilor procurorilor din cadrul Direcției Naționale Anticorupție, în condițiile legii;

c) repartizează procurorii şi celelalte categorii de personal din cadrul Direcţiei Naţionale Anticorupţie pe secţii, servicii, birouri şi alte compartimente de activitate;

d) urmăreşte repartizarea cauzelor sau, după caz, repartizează cauze, în raport cu criterii obiective, precum: specializarea şi pregătirea procurorului, volumul de activitate, complexitatea şi operativitatea soluţionării cauzelor, conflictele de interese sau incompatibilităţile în exercitarea funcţiei;

e) ia măsuri pentru respectarea programului de activitate şi folosirea eficientă a timpului afectat acestuia de către întregul personal al Direcţiei Naţionale Anticorupţie, pentru îndeplinirea la timp şi în condiţii de calitate a lucrărilor şi pentru stabilirea unor raporturi de serviciu care să asigure realizarea corespunzătoare a atribuţiilor;

f) convoacă şi prezidează Adunarea generală a procurorilor din cadrul Direcţiei Naţionale Anticorupţie;

g) convoacă colegiul de conducere şi prezidează şedinţele acestuia;

h) înfiinţează şi desfiinţează secţiile Direcţiei Naţionale Anticorupţie, cu avizul Consiliului Superior al Magistraturii, şi dispune cu privire la înfiinţarea şi desfiinţarea serviciilor şi birourilor teritoriale, a serviciilor, birourilor şi a altor compartimente de activitate de la nivel central;

i) numeşte şi revocă procurorii Direcţiei Naţionale Anticorupţie, cu avizul Consiliului Superior al Magistraturii, în condiţiile legii;

j) propune Consiliului Superior al Magistraturii numirea, delegarea sau emiterea avizului pentru revocarea procurorilor din funcţiile de conducere ale Direcţiei Naţionale Anticorupţie, potrivit legii;

k) propune procurorului general al Parchetului de pe lângă Înalta Curte de Casaţie şi Justiţie delegarea procurorilor la Direcţia Naţională Anticorupţie;

l) numeşte şi eliberează din funcţie consilierii procurorului-șef al Direcţiei Naţionale Anticorupţie, cu avizul prealabil al Secției pentru procurori a Consiliului Superior al Magistraturii, atunci când este cazul, și dispune încetarea calității de consilier, la cererea acestuia sau la încetarea mandatului de procuror-șef al Direcției Naționale Anticorupție;

m) numeşte şi revocă ofiţerii şi agenţii de poliţie judiciară ai Direcţiei Naţionale Anticorupţie, potrivit legii;

n) exercită atribuţiile prevăzute de lege pentru ministrul afacerilor interne, privind drepturile şi răspunderile ce revin ofiţerilor şi agenţilor de poliţie judiciară din cadrul Direcţiei Naţionale Anticorupţie, inclusiv cele privind evaluarea activității profesionale a acestora;

o) propune ministrului afacerilor interne acordarea gradelor profesionale pentru ofiţerii şi agenţii de poliţie judiciară;

p) numeşte, cu avizul ministerelor de resort, specialişti cu înaltă calificare în domeniul economic, financiar, bancar, vamal, informatic, precum şi în alte domenii;

q) numeşte personalul de specialitate juridică asimilat judecătorilor şi procurorilor, personalul auxiliar de specialitate, personalul conex şi personalul economic şi administrativ, respectiv funcţionarii publici şi personalul contractual, inclusiv consilierul pentru afaceri europene din cadrul Direcţiei Naţionale Anticorupţie;

r) dispune delegarea, promovarea în funcţii de conducere, în trepte sau grade profesionale, transferarea, suspendarea, încetarea contractului individual de muncă sau a raportului de serviciu şi aplicarea sancţiunilor disciplinare pentru personalul de specialitate juridică asimilat judecătorilor şi procurorilor, personalul auxiliar de specialitate, personalul conex, personalul economic şi administrativ, respectiv funcţionarii publici şi personalul contractual, inclusiv consilierul pentru afaceri europene, în condiţiile legii;

s) asigură şi verifică modul de respectare a dispoziţiilor legale, a regulamentelor și a ordinelor, de către întregul personal;

ș) exercită controlul asupra activităţii procurorilor şi a întregului personal din subordine, direct sau prin procurori anume desemnaţi;

t) stabileşte indemnizaţiile de încadrare brute lunare sau salariile de bază brute, precum şi alte drepturi pentru personalul Direcţiei Naţionale Anticorupţie;

ț) acordă sporuri la salariu pentru specialişti, personalul auxiliar de specialitate, personalul conex, personalul economic şi administrativ, respectiv funcţionarii publici şi personalul contractual, inclusiv consilierul pentru afaceri europene, în condiţiile legii;

u) acordă premii personalului Direcţiei Naţionale Anticorupţie, potrivit legii, cu încadrarea în fondurile aprobate anual prin buget cu această destinaţie;

v) propune ministrului justiţiei aprobarea statelor de funcţii şi de personal ale Direcţiei Naţionale Anticorupţie;

w) analizează anual volumul de activitate al Direcţiei Naţionale Anticorupţie şi, dacă se impune, face propuneri ministrului justiţiei pentru suplimentarea sau reducerea numărului de posturi, cu avizul Consiliului Superior al Magistraturii, în condiţiile legii;

x) stabileşte sediile serviciilor şi birourilor teritoriale şi circumscripţia acestora;

y) înaintează procurorului general al Parchetului de pe lângă Înalta Curte de Casație și Justiție raportul anual privind activitatea Direcţiei Naţionale Anticorupţie, aprobat de adunarea generală a procurorilor;

z) stabileşte modul de gestionare şi de utilizare a depozitului prevăzut în bugetul anual al Direcţiei Naţionale Anticorupţie pentru acţiuni privind organizarea şi constatarea infracţiunilor flagrante de corupţie;

aa) dispune cu privire la utilizarea parcului auto din dotarea Direcţiei Naţionale Anticorupţie, precum şi la consumul de carburanţi;

bb) organizează activitatea de relații cu publicul;

cc) conduce și coordonează activitatea de comunicare publică, 

dd) organizează activitatea de protecție a datelor cu caracter personal;

ee) organizează paza sediului Direcţiei Naţionale Anticorupţie şi a celorlalte bunuri, precum şi paza contra incendiilor, în condiţiile legii;

ff) îndeplineşte orice alte atribuţii prevăzute de lege.

(2) În exercitarea atribuțiilor ce îi revin procurorul-șef al Direcției Naționale Anticorupție emite ordine cu caracter intern.

Capitolul II

Atribuțiile procurorilor-șefi adjuncți ai Direcției Naționale Anticorupție

Art. 13 – Procurorii-şefi adjuncţi ai Direcţiei Naţionale Anticorupţie au următoarele atribuţii:

a) acționează pentru îndeplinirea ordinelor şi măsurilor dispuse de procurorul-şef al Direcţiei Naţionale Anticorupţie, coordonează, controlează și răspund de activitatea secţiilor, serviciilor, birourilor şi a altor compartimente de activitate, conform repartizării dispuse prin ordin de procurorul şef direcţie;

b) înlocuiesc procurorul şef direcţie, pe perioada absenţei temporare a acestuia, exercitând atribuţiile ce le revin în această calitate, potrivit desemnării efectuate de acesta;

c) efectuează urmărirea penală în cauzele repartizate de procurorul-şef direcţie. 

d) procurorul-şef adjunct direcţie care coordonează Secţia judiciară penală poate repartiza procurorii în vederea participării la şedinţele de judecată;

e) formulează propuneri procurorului-șef al Direcției Naționale Anticorupție vizând legalitatea actelor și măsurilor procesuale luate, precum şi a soluţiilor dispuse de procurorii ierarhic inferiori;

f) formulează propuneri procurorului-șef al Direcției Naționale Anticorupție privind preluarea unor cauze de la nivelul structurilor teritoriale pe care le coordonează;

g) acordă calificativele privind evaluarea activității profesionale a ofițerilor și agenților de poliție judiciară detașați;

h) exercită orice alte atribuţii prevăzute de legi, regulamente şi ordine sau stabilite din dispoziţia procurorului-şef al Direcţiei Naţionale Anticorupţie, în condiţiile legii.

Capitolul III

Atribuțiile consilierilor procurorului-șef al Direcției Naționale Anticorupție

Art. 14 - (1) În activitatea sa, procurorul-şef al Direcţiei Naţionale Anticorupţie este ajutat de 2 consilieri numiţi prin ordin al acestuia, în condiţiile legii, pe durata mandatului procurorului-șef al Direcției Naționale Anticorupție.

(2) Consilierii procurorului-şef direcţie au următoarele atribuții:

a) asigură aducerea la îndeplinire a ordinelor şi dispoziţiilor date de procurorul-şef al Direcţiei Naţionale Anticorupţie;

b) efectuează sau participă la realizarea unor studii, evaluări, sinteze şi altor lucrări privind activitatea Direcţiei Naţionale Anticorupţie, din dispoziţia procurorului-şef direcţie;

c) formulează propuneri privind organizarea şi funcţionarea Direcţiei Naţionale Anticorupţie, pe care le supun aprobării procurorului-șef al direcție;

d) din dispoziţia procurorului-şef direcţie, asistă la primirea în audienţă de către acesta a unor persoane şi informează asupra posibilităţilor de rezolvare, colaborând în acest scop cu celelalte compartimente ale Direcţiei Naţionale Anticorupţie;

e) din dispoziția procurorului-șef direcție examinează proiecte de acte normative ori note de studiu şi fac propuneri sau observaţii asupra cuprinsului acestora;

f) participă, din dispoziţia procurorului-şef direcţie, la şedinţele comisiilor Parlamentului, cu prilejul dezbaterii unor proiecte de acte normative, în calitate de reprezentanţi ai Direcţiei Naţionale Anticorupţie;

g) examinează şi supun aprobării procurorului-şef direcţie, din dispoziţia acestuia, analizele semestriale şi anuale privind activitatea Direcţiei Naţionale Anticorupţie, întocmite de procurorii-şefi ai secţiilor, serviciilor şi ai altor compartimente de activitate;

h) exercită orice alte atribuţii prevăzute de legi, regulamente şi ordine sau stabilite din dispoziţia procurorului-șef al Direcţiei Naţionale Anticorupţie, în condiţiile legii.

(3) Consilierii procurorului-șef al Direcției Naționale Anticorupție care au și calitatea de procuror, din dispoziția acestuia:

a) examinează, legalitatea unor măsuri și acte dispuse ori a unor soluții date de procurorii din cadrul Direcției Naționale Anticorupție, formulând propuneri pe care le prezinta procurorului-șef;

b) pot exprima o opinie asupra preluării unor cauze de la nivelul structurilor teritoriale;

Titlul V
Organizarea şi atribuţiile Adunării generale a procurorilor şi ale Colegiului de conducere al Direcţiei Naţionale Anticorupţie
Capitolul I
Adunarea generală a procurorilor
Art. 15 - Adunarea generală a procurorilor este convocată de procurorul şef direcţie, iar în lipsa acestuia, de unul dintre procurorii şefi adjuncţi direcţie, desemnat de acesta.
Art. 16 - (1) Adunarea generală a procurorilor Direcţiei Naţionale Anticorupţie are următoarele atribuţii:

a) dezbate activitatea anuală desfăşurată de direcție;

b) dezbate probleme de drept;

c) analizează proiecte de acte normative, la solicitarea ministrului justiţiei sau a Consiliului Superior al Magistraturii;

d) formulează puncte de vedere la solicitarea Plenului sau, după caz, a secţiilor Consiliului Superior al Magistraturii;

e) alege şi revocă membrii Colegiului de conducere;

f) îndeplinește alte atribuţii prevăzute de lege sau regulamente.

(2) Adunarea generală a procurorilor este legal constituită în prezenţa majorităţii procurorilor în funcţie.

(3) Adunarea generală a procurorilor este compusă din toți procurorii în funcție ai Direcţiei Naţionale Anticorupţie, inclusiv procurorii delegați sau detașați de la alte parchete. În cazul adunărilor generale convocate pentru alegerea sau revocarea membrilor Consiliului Superior al Magistraturii, procurorii delegați sau detașați la alte parchete participă la adunarea generală a procurorilor parchetului de la care au fost delegați sau detașați.

(4) Hotărârile adunării generale a procurorilor se adoptă cu votul majorităţii membrilor prezenţi.

(5) Secretariatul adunării generale este asigurat de procurori și/sau grefieri desemnați de către procurorul-şef al Direcţiei Naţionale Anticorupţie, pentru care vor fi asigurați supleanți. 

(6) Hotărârile și lucrările adunării generale se păstrează la nivelul Serviciului resurse umane.
Capitolul II
Colegiul de conducere
Art. 17 - (1) În cadrul Direcţiei Naţionale Anticorupţie funcţionează Colegiul de conducere, care dezbate problemele generale de conducere ale acestei direcţii şi adoptă hotărâri menite să asigure buna organizare şi funcţionare a acesteia.

(2) Colegiul de conducere al Direcţiei Naţionale Anticorupţie este constituit din procurorul-şef al direcţiei, adjuncţii acestuia, procurorii-şefi de secţie şi 2 procurori aleşi pe o perioadă de 3 ani în adunarea generală a procurorilor.

(3) În cazul în care, din motive obiective, colegiul de conducere nu se poate constitui cu numărul legal de membri, atribuţiile colegiului de conducere se exercită de procurorul-șef direcție.

(4) Hotărârile colegiului de conducere se adoptă cu votul majorităţii membrilor săi. Votul procurorului-şef al direcţiei este decisiv în caz de paritate de voturi.

(5) Colegiul de conducere se întrunesc trimestrial sau ori de câte ori este necesar, la convocarea procurorului-șef al direcției sau a cel puţin unei treimi din numărul membrilor săi.

(6) Când colegiul de conducere dezbate probleme economico-financiare sau administrative, la şedinţele acestuia participă şi managerul economic al direcției, cu vot consultativ.

(7) În funcţie de problemele supuse dezbaterii, la şedinţele colegiului de conducere pot fi invitaţi şi procurori de la alte parchete, care nu au drept de vot.

(8) Membrii aleşi în colegiul de conducere pot fi revocaţi de adunarea generală în cazul exercitării necorespunzătoare a atribuţiilor prevăzute de lege.

(9) În caz de vacantare a unui loc de membru ales al colegiului de conducere se vor organiza alegeri pentru desemnarea unui nou membru, în termen de cel mult 30 de zile de la vacantare.

Art. 18 - (1) Membrii Colegiului de conducere sunt aleşi de Adunarea generală a procurorilor prin vot secret, direct şi personal, în prezenţa majorităţii.

(2) Adunarea generală a procurorilor pentru alegerea membrilor Colegiului de conducere se convoacă potrivit art. 15.

(3) Pot fi aleşi ca membri ai Colegiului de conducere procurorii numiţi şi care funcţionează efectiv în cadrul direcţiei, cu excepţia membrilor de drept.

(4) Au drept de vot procurorii numiţi, conducătorii direcţiei şi procurorii delegaţi sau detaşaţi de la alte parchete.

(5) Pentru alegerea membrilor Colegiului de conducere al Direcţiei Naţionale Anticorupţie se întocmesc buletine de vot care se înmânează procurorilor prezenţi.

(6) Fiecare procuror va primi câte un buletin de vot.

(7) Votarea se va face prin încercuirea numelui unui număr de maximum 2 candidaţi.

(8) Buletinele de vot se vor împături şi vor fi introduse în urnă, în aşa fel încât să se asigure secretul votării.

(9) Buletinele de vot în care vor fi încercuite numele unui număr de 3 sau mai mulţi candidaţi vor fi declarate nule.

(10) Sunt declaraţi aleşi membri ai Colegiului de conducere procurorii care obţin cel puţin jumătate plus unu din numărul voturilor valabil exprimate.

(11) Procedura de votare se repetă în cazul în care la primul tur de scrutin nu au fost aleşi toţi membrii Colegiului de conducere.

(12) La următorul tur de scrutin va fi trecut pe liste, în ordinea descrescătoare a voturilor obţinute, un număr de procurori mai mare cu cel puţin unu faţă de numărul locurilor rămase neocupate în Colegiul de conducere. Dispoziţiile alin. (10) se aplică în mod corespunzător la fiecare tur de scrutin.

(13) Pentru numărarea voturilor şi stabilirea rezultatului votării se va constitui o comisie formată din 3 procurori aleşi de Adunarea generală a procurorilor dintre cei care nu şi-au depus candidaturile.

(14) Secretariatul tehnic privind desfăşurarea Adunării generale a procurorilor pentru alegerea membrilor Colegiului de conducere al Direcţiei Naţionale Anticorupţie va fi asigurat de o comisie formată dintr-un procuror şi un grefier din cadrul Serviciului resurse umane.

(15) Comisia prevăzută la alin. (14) va fi desemnată de procurorul şef direcţie. Aceasta va întocmi un proces-verbal cu operaţiunile de votare şi rezultatul final al alegerilor, care va cuprinde:

a) numele şi prenumele membrilor comisiei;

b) data şi locul desfăşurării alegerilor;

c) numărul, numele şi prenumele procurorilor prezenţi;

d) numărul, numele şi prenumele procurorilor absenţi şi cauzele neprezentării;

e) rezultatul votării şi semnătura membrilor comisiei.

(16) Calitatea de membru al Colegiului de conducere încetează, după caz: la expirarea mandatului, prin demisie, pensionare, revocare sau suspendare din funcţia de procuror, prin dobândirea calităţii de membru de drept, prin încetarea funcției de procuror în cadrul direcției ori prin imposibilitatea exercitării atribuţiilor pe o perioadă mai mare de 3 luni, precum şi prin deces.

(17) Membrul ales al Colegiului de conducere al cărui mandat a încetat potrivit dispoziţiilor alin. (16) va fi înlocuit de un nou membru ales potrivit dispoziţiilor alin. (1) - (15), prin organizarea de alegeri.

Art. 19 - Colegiul de conducere al Direcţiei Naţionale Anticorupţie îndeplineşte următoarele atribuţii:

a) analizează proiectul de buget al Direcţiei Naţionale Anticorupţie;

b) numeşte comisiile de concurs/examen pentru definitivarea în funcţii şi pentru promovarea în funcţii de execuţie sau conducere, grade ori trepte profesionale a personalului auxiliar de specialitate;

c) aprobă tematica examenului de promovare în funcţii de execuţie şi de conducere, grade sau trepte profesionale şi pentru definitivarea în funcţii a personalului auxiliar de specialitate;

d) propune procurorului-şef al direcţiei numărul de posturi care urmează a fi scoase la concurs pentru ocuparea funcţiilor vacante de grefieri arhivari şi personal conex, data concursului, taxa de înscriere, comisia de examinare, comisia de soluţionare a contestaţiilor, preşedinţii acestora, precum şi secretariatul concursului;

e) stabileşte măsurile necesare privind îmbunătăţirea stării de disciplină şi perfecţionarea profesională a personalului;

f) face propuneri privind premierea şi alte drepturi cuvenite personalului Direcţiei Naţionale Anticorupţie;

g) hotărăşte cu privire la orice alte probleme importante în legătură cu exercitarea atribuţiilor ce revin Direcţiei Naţionale Anticorupţie, potrivit legii.

Art. 20 - (1) Comunicarea ordinii de zi a Colegiului de conducere se face prin secretariatul acestuia. Secretariatul Colegiului de conducere este asigurat de un procuror din cadrul Serviciului resurse umane.

(2) Şedinţele Colegiului de conducere nu sunt publice.

(3) Dezbaterile şi hotărârile Colegiului de conducere se consemnează într-un proces-verbal, încheiat de secretariatul Colegiului de conducere şi semnat de toţi membrii săi. Hotărârile Colegiului de conducere se aduc la cunoştinţă celor interesaţi.

(4) Hotărârile şi procesele-verbale încheiate potrivit alin. (3) se păstrează într-o mapă specială în cadrul Serviciului resurse umane.

TITLUL VI

Structura centrală a Direcției Naționale Anticorupție

Capitolul I

Conducerea, structura și atribuțiile secțiilor, serviciilor, birourilor și ale celorlalte compartimente de activitate

Secțiunea 1

Conducerea și structura Secției de combatere a corupției

Art. 21 - Secția de combatere a corupției este condusă de un procuror-șef secție, ajutat de un procuror-șef adjunct secție, și are în structură Serviciul pentru efectuarea urmăririi penale în cauze de corupție, Serviciul de combatere a corupției în legătură cu mediul privat și Serviciul de combatere a corupției la nivel înalt, conduse de procurori-șefi serviciu.

Art. 22 - Secția de combatere a corupției efectuează urmărirea penală, în condițiile prevăzute de lege, pentru infracțiunile date în competența Direcției Naționale Anticorupție prin actele normative în vigoare.

Art. 221 - În realizarea sarcinilor ce îi revin, Secţia de combatere a corupţiei colaborează cu celelalte secţii, servicii, birouri şi alte compartimente de activitate din cadrul Direcţiei Naţionale Anticorupţie, cu instanţele de judecată şi cu parchetele de pe lângă acestea, precum şi cu alte instituţii publice, în condiţiile legii.
Secțiunea a 2-a Conducerea și structura Secției de combatere a infracțiunilor asimilate infracțiunilor de corupție

Art. 23 - Secția de combatere a infracțiunilor asimilate infracțiunilor de corupție este condusă de un procuror-șef secție, ajutat de un procuror-șef adjunct secție, și are în structură Serviciul pentru efectuarea urmăririi penale în cauze privind infracțiuni asimilate infracțiunilor de corupție, Serviciul de combatere a macrocriminalității economico-financiare și Serviciul de combatere a infracțiunilor de corupție împotriva intereselor financiare ale Uniunii Europene, conduse de procurori-șefi serviciu.

Art. 24 - Secția de combatere a infracțiunilor asimilate infracțiunilor de corupție efectuează urmărirea penală, în condițiile prevăzute de lege, pentru infracțiunile date în competența Direcției Naționale Anticorupție prin actele normative în vigoare.

Art. 25 - În realizarea sarcinilor ce îi revin, Secţia de combatere a infracţiunilor asimilate infracţiunilor de corupţie colaborează cu celelalte secţii, servicii, birouri şi alte compartimente de activitate din cadrul Direcţiei Naţionale Anticorupţie, cu instanţele de judecată şi cu parchetele de pe lângă acestea, precum şi cu alte instituţii publice, în condiţiile legii.

Secțiunea a 3-a 

Atribuțiile procurorului-șef secție și ale procurorului-șef adjunct al secției

Art. 26 – Procurorul-șef secție îndeplinește următoarele atribuții:

a) organizează, conduce, controlează și răspunde de activitatea întregului personal din cadrul secţiei, luând sau, după caz, propunând conducerii Direcţiei Naţionale Anticorupţie măsurile care se impun;

b) organizează, coordonează şi exercită controlul asupra activităţii de urmărire penală desfăşurate de procurorii, ofiţerii şi agenţii de poliţie judiciară din subordine;

c) urmăreşte şi răspunde de repartizarea cauzelor și lucrărilor, pe criterii obiective: specializare, aptitudini, experiență, numărul de lucrări aflate în lucru şi gradul lor de complexitate, cazurile de incompatibilitate şi conflict de interese, în măsura în care sunt cunoscute, precum şi alte situaţii deosebite;
d) repartizează, potrivit legii, personalul pe compartimente de activitate, stabileşte atribuţiile ce îi revin acestuia, precum şi măsurile şi termenele de realizare a lor;

e) verifică rechizitoriile întocmite de procurorii din subordine, de procurorii militari din cadrul structurii centrale, de procurorii şefi ai serviciilor teritoriale sau, după caz, de procurorii din cadrul acestora, în raport cu obiectul cauzelor, respectiv infracțiuni de corupție ori infracțiuni asimilate acestora;

f) avizează limitele și efectele acordurilor de recunoaștere a vinovăției întocmite de procurorii din subordine, de procurorii militari din cadrul structurii centrale, de procurorii șefi ai serviciilor teritoriale sau, după caz, de procurorii din cadrul acestora, în raport cu obiectul cauzelor, respectiv infracțiuni de corupție ori infracțiuni asimilate acestora;

g) verifică legalitatea și temeinicia soluţiilor de clasare și de renunțare la urmărire penală dispuse de procurorii șefi/procurorii militari șefi ai serviciilor din subordine, de procurorii șefi ai serviciilor teritoriale, sau, după caz, de procurorii din cadrul acestora, în raport cu obiectul cauzelor, respectiv infracțiuni de corupție ori infracțiuni asimilate acestora;

h) soluţionează plângerile formulate împotriva actelor și măsurilor procesuale luate, precum şi a soluţiilor dispuse de procurorii/procurorii militari din subordine, de procurorii șefi ai serviciilor teritoriale/serviciul militar sau, după caz, de procurorii din cadrul acestora;

i) efectuează urmărirea penală în cauzele repartizate;

j) elaborează programele de activitate ale secţiei, stabileşte obiectivele anuale ale acesteia cuprinse în raportul anual privind activitatea Direcţiei Naţionale Anticorupţie și în acord cu obiectivele conducerii Direcției Naționale Anticorupție, asigură și urmărește realizarea integrală a acestora, în termenele stabilite;

k) controlează activitatea desfăşurată de personalul din subordine prin efectuarea periodică de controale operative curente, materializate prin referate/rapoarte scrise, pe care le înaintează conducerii direcţiei;

l) realizează anual evaluarea activităţii profesionale a ofiţerilor de poliţie și a agenților de poliție judiciară, a personalului auxiliar de specialitate şi a personalului conex; 

m) examinează trimestrial datele statistice şi răspunde pentru exactitatea acestora;

n) efectuează planificarea serviciului de permenență pentru procurorii din cadrul secției și o trasmite la Serviciul resurse umane;

o) exercită orice alte atribuţii prevăzute de legi, regulamente, ordine sau stabilite din dispoziţia conducerii Direcţiei Naţionale Anticorupţie, în condiţiile legii.

Art. 27 – Procurorul-șef adjunct al secției îl ajută pe procurorul-şef al secţiei în aducerea la îndeplinire a dispoziţiilor legale, a regulamentelor şi ordinelor procurorului-șef al Direcţiei Naţionale Anticorupţie şi are următoarele atribuţii:

a) soluţionează lucrările repartizate de procurorul-şef al secţiei şi de conducerea Direcţiei Naţionale Anticorupţie;

b) efectuează urmărirea penală în cauzele repartizate;

c) în lipsa procurorului-şef al secţiei, exercită atribuţiile ce îi revin acestuia;

d) exercită orice alte atribuţii prevăzute de legi, regulamente şi ordine sau stabilite din dispoziţia conducerii Direcţiei Naţionale Anticorupţie, în condiţiile legii.

Secţiunea a 4-a
Atribuţiile procurorului-şef serviciu și procurorului militar-şef serviciu 
Art. 28 - (1) Serviciile sunt conduse de un procuror-şef serviciu, care are următoarele atribuţii:

a) organizează, coordonează, controlează și răspunde de activitatea personalului din cadrul serviciului, luând sau, după caz, propunând conducerii secţiei măsurile ce se impun;

b) efectuează urmărirea penală în cauzele repartizate;

c) urmăreşte şi controlează modul de respectare a programului de lucru şi de rezolvare a lucrărilor în termenele stabilite, precum şi de păstrare a secretului profesional;

d) ţine evidenţa cauzelor prioritare, informează operativ conducerea secţiei cu privire la stadiul cercetărilor în aceste dosare şi întocmeşte periodic informări privind stadiul cercetărilor în cauzele repartizate serviciului şi le prezintă conducerii secţiei și direcției;

e) întocmeşte periodic analiza activităţii serviciului şi face propuneri pentru îmbunătăţirea acesteia;

f) exercită orice alte atribuţii prevăzute de legi, regulamente, ordine sau stabilite din dispoziţia conducerii Direcţiei Naţionale Anticorupţie, în condiţiile legii.

(2) Procurorul militar-şef serviciu are atribuţiile prevăzute la alin. (1), precum şi următoarele atribuţii:

a) organizează participarea procurorilor militari la ședințele de judecată în fața instanțelor militare, urmărind înștiințarea prealabilă a instanțelor și a Secției judiciare din cadrul direcției;

b) verifică modul de pregătire a procurorilor militari pentru participarea la şedinţele de judecată şi analizează legalitatea şi temeinicia hotărârilor pronunţate de instanţă, în vederea exercitării căilor de atac;

c) organizează și desfășoară, conform competenței, activități comune constând în conferințe, seminare și alte acțiuni de colaborare și cooperare cu organe din cadrul Ministerului Apărării Naționale, Ministerului Afacerilor Interne, precum și din cadrul altor structuri militare, pe bază de protocoale, în scopul prevăzut de art. 113 alin. 2 din Legea 304/2022 privind organizarea judiciară;

d) îndeplineşte atribuţiile specifice şefului de stat major al unităţii, în scopul pregătirii militare şi fizice corespunzătoare a procurorilor militari; întocmeşte şi actualizează proiectele statelor de funcţii şi de personal pe timp de pace şi de război.

Capitolul II

Conducerea, structura și atribuțiile Secției judiciare

Art. 29 - Secția judiciară este condusă de un procuror-șef secție, ajutat de un procuror-șef adjunct secție, și are în structură Serviciul de reprezentare la Înalta Curte de Casație și Justiție și Curtea de Apel București și Serviciul de reprezentare la alte instanțe, conduse de procurori-șefi serviciu.

Art. 30 - Secția judiciară îndeplinește următoarele atribuții: 

a) asigură participarea procurorilor la judecarea cauzelor penale sau civile, potrivit legii și ordinului procurorului general al Parchetului de pe lângă Înalta Curte de Casație și Justiție ; 

b) analizează legalitatea şi temeinicia hotărârilor judecătoreşti pronunţate de instanţă în cauzele penale de competenţa Direcţiei Naţionale Anticorupţie;
c) analizează cauzele în care instanțele judecătorești au pronunțat hotărâri de achitare și restituire la procuror și prezintă propuneri corespunzătoare pentru înlăturarea deficiențelor, pe cale ierarhică;

d) semestrial, întocmește situația statistică privind activitatea judiciară;
e) examinează jurisprudența instanțelor judecătorești în cauzele de competența direcției și formulează propuneri în cazurile de aplicare neunitară a legii;

f) exercită îndrumarea procurorilor de la serviciile teritoriale ale direcției în activitatea desfășurată în faza de judecată;

g) exercită orice alte atribuții prevăzute de lege.

Art. 31 – Procurorul-șef al Secției judiciare îndeplinește următoarele atribuții:

a) conduce, controlează, coordonează și răspunde de activitatea întregului personal din cadrul secției, luând sau, după caz, propunând conducerii direcției măsurile care se impun;

b) coordonează programarea participării procurorilor la judecarea cauzelor;

c) coordonează și sprijină pregătirea procurorilor pentru ședințele de judecată;

d) organizează ședințe cu procurorii din cadrul secției, în vederea analizării soluțiilor pronunțate de instanțe;
e) exercită căile de atac împotriva hotărârilor pronunțate de instanțele judecătorești, în condițiile legii;

f) examinează jurisprudența instanțelor judecătorești în cauzele cu participarea direcției și formulează propuneri în cazurile de aplicare neunitară a legii; 

g) repartizează spre soluţionare lucrările înregistrate în secţie, pe bază de criterii obiective: specializare, aptitudini, experiență, numărul de lucrări aflate în lucru şi gradul lor de complexitate, cazurile de incompatibilitate şi conflict de interese, în măsura în care sunt cunoscute, precum şi alte situaţii deosebite; 
h) examinează lucrările întocmite de procurorii din cadrul secției și, după caz, lucrările întocmite de procurorii desemnați pentru desfășurarea activității judiciare din cadrul serviciilor teritoriale, propunând măsuri corespunzătoare procurorului ierarhic superior;

i) asigură îndrumarea procurorilor de ședință de la serviciile teritoriale, urmărind îndeplinirea sarcinilor ce le revin, potrivit legii; 

j) organizează, coordonează și controlează evidența căilor de atac declarate, precum și comunicarea soluțiilor pronunțate, formulând observații privind deficiențele constatate; 

k) participă la judecarea cauzelor, când consideră necesar sau din dispoziția conducerii direcției;

l) întocmește semestrial analiza activității judiciare, respectiv a cauzelor în care instanțele judecătorești au pronunțat hotărâri de achitare și restituire la procuror și prezintă propuneri corespunzătoare pentru înlăturarea deficiențelor, pe cale ierarhică; 
m) exercită acțiuni de control tematic la serviciile teritoriale, din dispoziția procurorului-șef direcție;

n) rezolvă sesizările, reclamațiile și plângerile în legătură cu activitatea judiciară penală, repartizate de conducerea Direcției Naționale Anticorupție;

o) elaborează programele de activitate ale secţiei, stabileşte obiectivele anuale ale acesteia cuprinse în raportul anual privind activitatea Direcţiei Naţionale Anticorupţie și în acord cu obiectivele conducerii Direcției Naționale Anticorupție, asigură și urmărește realizarea integrală a acestora, în termenele stabilite;

p) exercită orice alte atribuții prevăzute de legi, regulamente și ordine sau stabilite din dispoziția conducerii direcției, în condițiile legii.

Art. 32 – Procurorul-șef adjunct al Secției judiciare îndeplinește următoarele atribuții:

a) îl ajută pe procurorul-șef secție la îndeplinirea dispozițiilor legale, a regulamentelor și a ordinelor procurorului-șef al direcției;

b) organizează, conduce, controlează și răspunde de îndeplinirea atribuțiilor manageriale delegate de către procurorul-șef secție;

c) soluționează lucrările repartizate de procurorul-șef al secției sau de conducerea direcției;

d) participă la judecarea cauzelor direcției, din dispoziția conducerii direcției sau a procurorului-șef secție; 

e) exercită, în lipsa procurorului-șef secție, atribuțiile acestuia;

f) exercită orice alte atribuții prevăzute de legi, regulamente și ordine sau stabilite din dispoziția conducerii direcției, în condițiile legii.

Art. 33 - (1) Serviciul de reprezentare la Înalta Curte de Casație și Justiție și Curtea de Apel București îndeplinește următoarele atribuții:

a) asigură participarea, potrivit legii, la judecarea cauzelor de competența Direcției, aflate pe rolul Înaltei Curți de Casație și Justiție, al Curții de Apel București și al judecătoriilor de sector;

b) întocmește lucrări din dispoziţia conducerii direcției, în condițiile legii. 
c) evidenţiază probleme de aplicare neunitară a legii penale, apărute cu ocazia judecării cauzelor penale și informează procurorul-șef al Secției judiciare; 

d) exercită orice alte atribuţii prevăzute de lege şi regulamente sau stabilite prin dispoziţia procurorului ierarhic superior în condițiile legii.

(2) Procurorul-șef al Serviciului de reprezentare la Înalta Curte de Casație și Justiție și Curtea de Apel București îndeplinește următoarele atribuții:

a) organizează, coordonează, controlează și răspunde de activitatea personalului din subordine privind îndeplinirea la timp și în mod corespunzător a atribuțiilor de serviciu;

b) coordonează programarea participării procurorilor la judecarea cauzelor, potrivit legii;

c) participă în ședințele de judecată și soluționează lucrările care i-au fost repartizate; 

d) exercită orice alte atribuții prevăzute de lege și regulamente sau stabilite prin dispoziția procurorului ierarhic superior, în condițiile legii. 

Art. 34 – (1) Serviciul de reprezentare la alte instanțe asigură participarea, potrivit legii, la judecarea cauzelor de competența direcției, aflate pe rolul instanțelor din raza Curții de Apel București, cu excepția celor de la art. 33 alin. (1) lit. a), și îndeplinește atribuțiile prev. de art. 33 alin. (1) lit. b) - d).

(2) Procurorul-șef al Serviciului de reprezentare la alte instanțe îndeplinește atribuțiile prev. de art. 33 alin. (2).

Capitolul III

Conducerea și atribuțiile Serviciului resurse umane

Art. 35 - (1) Serviciul resurse umane este condus de un procuror-șef serviciu. 

(2) Serviciul resurse umane îndeplinește următoarele atribuții:

a) întocmește lucrările necesare selecționării, numirii, promovării, delegării, detașării, transferului, precum și modificării sau încetării raporturilor de muncă, pentru personalul Direcției Naționale Anticorupție, potrivit legii;

b) întocmește proiectele statelor de funcții și de personal ale Direcției Naționale Anticorupție și le înaintează procurorului-șef al Direcției Naționale Anticorupție în vederea supunerii spre aprobare de către ministrul justiției;

c) întocmește proiectul de ordin privind structura și organizarea Direcției Naționale Anticorupție;

d) întocmește lucrările privind redistribuirea, suplimentarea sau reducerea numărului de posturi din cadrul Direcției Naționale Anticorupție;

e) asigură și actualizează evidența posturilor din cadrul Direcției Naționale Anticorupție;

f) propune procurorului-șef al Direcției Naționale Anticorupție constituirea comisiei de examinare pentru încadrarea și promovarea personalului și organizează concursurile sau examenele, potrivit legii;

g) gestionează dosarele profesionale ale salariaților din Direcția Națională Anticorupție, cu excepția procurorilor, asigurând confidențialitatea datelor din dosare, precum și actualizarea permanentă a acestora, prin introducerea actelor și documentelor necesare;

h) întocmește și prezintă procurorului-șef direcție proiectele ordinelor de stabilire a drepturilor salariale și a altor drepturi ale personalului Direcției Naționale Anticorupție;

i) ține evidența planificărilor concediilor de odihnă și adoptă măsurile ce se impun în cazul personalului care beneficiază de concedii fără plată, concedii de studii sau concedii de creștere și îngrijire a copiilor;

j) întocmește legitimațiile de serviciu pentru personalul Direcției Naționale Anticorupție;

k) întocmește adeverințele și eliberează documentele necesare pensionării personalului, conform legii;

l) completează și transmite electronic datele privind personalul contractual în programul REVISAL;

m) centralizează planificarea cu programarea procurorilor privind efectuarea serviciului de permanență și le înaintează, spre aprobare, procurorului-șef direcție;

n) întocmește planificarea serviciului în afara programului de lucru a ofițerilor și agenților de poliție judiciară;

o) face propuneri pentru decontarea cheltuielilor privind chiria, precum și a cheltuielilor de transport, pentru ofițerii și agenții de poliție judiciară;

p) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(3) Procurorul-șef al Serviciului resurse umane are următoarele atribuții:

a) organizează, coordonează, controlează și răspunde de activitatea întregului personal din serviciu privind îndeplinirea la timp și în mod corespunzător a atribuțiilor;

b) repartizează personalului din serviciu lucrările de competența acestuia și îl îndrumă în vederea soluționării corecte și la termen a acestora;

c) soluționează lucrări ale serviciului;

d) colaborează cu Consiliul Superior al Magistraturii, Parchetul de pe lângă Înalta Curte de Casație și Justiție, Ministrul justiției, Ministerul Afacerilor Interne, Agenția Națională a Funcționarilor Publici, precum și cu alte instituții publice, în vederea realizării sarcinilor privind organizarea concursurilor, selecționarea, încadrarea, promovarea și acordarea unor drepturi personalului Direcției Naționale Anticorupție, conform legii;

e) colaborează cu procurorii-șefi ai secțiilor, serviciilor, birourilor, precum și cu șefii celorlalte structuri din cadrul Direcției Naționale Anticorupție, cu privire la selecționarea, încadrarea și evaluarea personalului direcției, precum și cu privire la orice alte aspecte necesare soluționării lucrărilor de competența serviciului, conform legii;

f) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

Capitolul IV

Conducerea și atribuțiile Serviciului formare profesională, programe și documentare

Art. 36 - (1) Serviciul formare profesională, programe și documentare este condus de un procuror-șef serviciu / specialist șef serviciu. 

(2) Serviciul formare profesională, programe și documentare îndeplinește următoarele atribuții:

a) identifică nevoile de formare profesională a personalului direcției și formulează propuneri, în acest sens, conducerii direcției;

b) organizează și coordonează activitatea de formare profesională a personalului Direcției Naționale Anticorupție, potrivit legii, propunând procurorului-șef direcție măsuri corespunzătoare;

c) propune adoptarea de măsuri în vederea participării personalului direcției la programele de formare profesională continuă organizate de Institutul Național al Magistraturii, Școala Națională de Grefieri, Agenția Națională a Funcționarilor Publici, precum și de alte instituții de profil, din țară și din străinătate;

d) implementează activitățile de formare profesională stabilite în cadrul proiectelor aprobate, indiferent de sursa de finanțare;

e) ține evidența participării personalului direcției la formele de pregătire profesională;

f) întocmește lucrările privind participarea personalului direcției la formele de pregătire profesională;

g) ține evidența legislației, jurisprudenței și a doctrinei, precum și a ordinelor cu caracter normativ emise de procurorul general al Parchetului de pe lângă Înalta Curte de Casație și Justiție și de procurorul-șef al Direcției Naționale Anticorupție;

h) informează periodic despre necesarul de carte sau de alte publicații;

i) ține evidența și gestiunea bibliotecii direcției;

j) informează procurorii cu privire la actele normative nou-apărute, inclusiv cele prevăzute la lit. g) și la jurisprudența publicată în Monitorul Oficial al României, Partea I;

k) identifică doctrina judiciară relevantă, tipărită sau în format electronic, privind o problemă de drept indicată de către procurorii direcției;

l) prin intermediul Unității de implementare a proiectelor redactează propunerile de proiecte și realizează managementul proiectelor cu finanțare nerambursabilă în care Direcția Națională Anticorupție este inițiator sau partener;

m) facilitează și organizează, în colaborare cu Serviciul de cooperare internațională, activitățile de schimb de experiență cu structurile anticorupție din alte state;

n) diseminează, în interiorul instituției, rapoartele întocmite și materialele documentare obținute ca urmare a participării personalului Direcției Naționale Anticorupție la stagii de pregătire sau vizite de studiu în străinătate; 

o) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(3) Șeful Serviciului formare profesională, programe și documentare are următoarele atribuții:

a) organizează, coordonează, controlează și răspunde de activitatea întregului personal din serviciu privind îndeplinirea la timp și în mod corespunzător a atribuțiilor;

b) repartizează personalului din serviciu lucrările de competența acestuia și îl îndrumă în vederea soluționării corecte și la termen a acestora;

c) soluționează lucrări ale serviciului;

d) coordonează activitatea Unității de implementare a proiectelor;

e) colaborează cu procurorii-șefi ai secțiilor, serviciilor, birourilor, precum și cu șefii celorlalte structuri din cadrul Direcției Naționale Anticorupție, cu privire la perfecționarea profesională a personalului, potrivit legii;

f) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

Art. 37 - (1) Biblioteca este organizată în cadrul Serviciului formare profesională, programe și documentare, persoana care răspunde de bibliotecă fiind numită din rândul grefierilor documentariști.

(2) Fondul documentar al Bibliotecii direcției se organizează pe grupe și subgrupe componente, în raport cu specificul publicațiilor.

(3) Încadrarea fondului documentar în grupe și subgrupe componente se face de grefierul documentarist care răspunde de bibliotecă, sub controlul procurorului-șef al Serviciului formare profesională, programe și documentare. 

Capitolul V

Conducerea și atribuțiile Serviciului registratură, grefă, arhivă și relații cu publicul

Art. 38 - (1) Serviciul registratură, grefă, arhivă și relații cu publicul este condus de un procuror-șef serviciu.

(2) Serviciul registratură, grefă, arhivă și relații cu publicul are următoarele atribuții:

a) înregistrează și distribuie corespondența adresată Direcției Naționale Anticorupție; 

b) asigură primirea, înregistrarea și repartizarea memoriilor, sesizărilor, petițiilor și a altor lucrări structurilor Direcției Naționale Anticorupție, potrivit competenței acestora; 

c) transmite altor autorități și instituții publice, în raport de competența acestora, corespondența greșit îndreptată către Direcția Națională Anticorupție, înștiințând petiționarii;

d) asigură expedierea corespondenței;

e) realizează activitatea de arhivă în condițiile legii și asigură păstrarea documentelor potrivit Nomenclatorului arhivistic privind activitatea Ministerului Public;

f) coordonează activitatea de arhivă a celorlalte structuri ale Direcției Naționale Anticorupție;

g) înregistrează și ține evidența ordinelor interne cu caracter normativ emise de procurorul-șef al Direcției Naționale Anticorupție, cu excepția celor privind informațiile clasificate;

h) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(3) Procurorul-șef al Serviciului registratură, grefă, arhivă și relații cu publicul are următoarele atribuții:

a) organizează, coordonează și controlează activitatea întregului personal din cadrul serviciului privind îndeplinirea la timp și în mod corespunzător a atribuțiilor;

b) repartizează lucrările și desemnează grefierii cu atribuții privind primirea și înregistrarea corespondenței și a celorlalte lucrări;

c) soluționează lucrări ale serviciului;

d) examinează corespondența și lucrările primite și le repartizează compartimentelor din cadrul Direcției Naționale Anticorupție sau, după caz, dispune trimiterea acestora spre soluționare instituțiilor competente, potrivit legii, înștiințând petiționarii;

e) organizează activitatea de primire în audiență a cetățenilor și, după caz, acordă audiență petiționarilor, informând conducerea direcției cu privire la situațiile deosebite apărute;

f) verifica activitatea serviciului și face propuneri pentru îmbunătățirea acestuia;
g) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

Capitolul VI

Conducerea, structura și atribuțiile Serviciului de cooperare internațională și ale Biroului de legătură cu instituții similare din alte state

Art. 39 - (1) Serviciul de cooperare internațională este condus de un procuror-șef serviciu și are în structură Biroul de legătură cu instituții similare din alte state, condus de un procuror-șef birou. 

(2) Serviciul de cooperare internațională îndeplinește următoarele atribuții:

a) întocmește și supune spre aprobare acorduri, convenții și alte forme de cooperare internațională, bilaterală sau multilaterală, în domeniul de competență al Direcției Naționale Anticorupție, cu autorități similare din alte state ori organisme internaționale și se ocupă de organizarea activităților desfășurate în cadrul acestora;

b) asigură cooperarea cu organizațiile europene și internaționale, precum și cu misiunile diplomatice străine acreditate în România, în vederea dezvoltării relațiilor internaționale ale Direcției Naționale Anticorupție în domeniul luptei împotriva corupției și organizează participarea Direcției Naționale Anticorupție la activitățile desfășurate de acestea;

c) colaborează, cu acordul conducerii Direcției Naționale Anticorupție, cu instituțiile naționale având responsabilități în domeniul anticorupție, pe teme ce țin de cooperarea internațională;

d) realizează activitatea de raportare în domeniul politicilor anticorupție ale instituțiilor europene și ale organizațiilor internaționale la care România este parte;

e) facilitează, organizează participarea personalului Direcției Naționale Anticorupție la conferințe, seminare, simpozioane, vizite de studiu și întruniri în care se dezbat probleme specifice luptei împotriva corupției și urmărește valorificarea observațiilor, a constatărilor și a materialelor documentare obținute cu prilejul participării;

f) sprijină activitatea de primire a vizitelor oficiale de către conducerea Direcției Naționale Anticorupție, realizând corespondența oficială în acest sens;

g) sprijină activitatea operativă și neoperativă a Direcției Naționale Anticorupție prin efectuarea de activități de traducere și interpretariat;

h) întocmește periodic informări privind proiectele de acte normative ale UE și elaborează, la solicitarea conducerii Direcției Naționale Anticorupție, note de studiu privind cooperarea judiciară și relațiile internaționale, precum și informări privind reglementările din legislația statelor europene și ale altor state cu relevanță pentru activitatea Direcției Naționale Anticorupție;

i) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(3) Biroul de legătură cu instituții similare din alte state îndeplinește următoarele atribuții:

a) asigură buna desfășurare a activității de cooperare judiciară internațională în cauzele de competența Direcției Naționale Anticorupție, potrivit legii și instrumentelor juridice internaționale la care România este parte, prin sprijinul acordat secțiilor și serviciilor direcției în formularea și executarea ordinelor europene de anchetă și a altor forme de cooperare juridică internațională în materie penală;

b) asigură schimbul de date și de informații cu instituțiile similare din alte țări cu privire la investigarea și urmărirea infracțiunilor de competența Direcției Naționale Anticorupție;

c) asigură cooperarea cu magistrații și ofițerii de legătură desemnați pe lângă ambasadele acreditate în România, precum și cu magistrații și ofițerii de legătură români detașați în străinătate;

d) asigură cooperarea cu misiunile diplomatice ale României, precum și cu misiunile diplomatice străine acreditate în România, în realizarea atribuțiilor direcției, referitoare la solicitarea sau executarea unor cereri de cooperare judiciară internațională;

e) asigură participarea Direcției Naționale Anticorupție la activitățile Rețelei judiciare europene, Rețelei judiciare române și a Eurojust, precum și a altor rețele internaționale, prin persoanele desemnate;

f) la solicitarea procurorului de caz, efectuează formalități privind traducerea autorizată a cererilor de asistență judiciară internațională active și pasive, a documentelor primite în executarea cererilor, precum și comunicarea actelor de procedură către cetățenii străini cu domiciliul sau reședința în străinătate;

g) exercită orice alte atribuții prevăzute de legi, regulamente și ordine sau stabilite din dispoziția conducerii direcției, în condițiile legii.

Art. 40 - (1) Procurorul-șef al Serviciului de cooperare internațională are următoarele atribuții:

a) organizează, coordonează, controlează și răspunde de activitatea personalului din serviciu;

b) repartizează lucrările de competența serviciului și dă îndrumări în vederea rezolvării corecte și la termen a acestora;

c) asigură informarea operativă a procurorului-șef direcție cu privire la reflectarea în documentele organizațiilor și organismelor internaționale a situației corupției din România și a acțiunilor de combatere a acesteia;

d) participă la elaborarea și soluționarea lucrărilor complexe sau de importanță deosebită date în competența serviciului;

e) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(2) Procurorul-șef al Biroului de legătură cu instituții similare din alte state are următoarele atribuții:

a) coordonează, îndrumă și controlează activitatea personalului, luând sau, după caz, propunând procurorului-șef serviciu măsurile care se impun;

b) ia măsuri și, după caz, face propuneri pentru realizarea în bune condiții și la termen a atribuțiilor ce revin biroului, prevăzute la art. 39 alin. (3);

c) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

Capitolul VII 

Conducerea și atribuțiile Serviciului de documente clasificate

Art. 41 - Personalul Serviciului de documente clasificate asigură îndeplinirea tuturor obligațiilor stabilite prin legislația privind documentele și informațiile clasificate pentru toate secțiile și serviciile teritoriale ale Direcției Naționale Anticorupție, având următoarele atribuții: 

a) asigură evidența, prelucrarea, procesarea, păstrarea, manipularea, multiplicarea, transmiterea, distrugerea, inventarierea anuală, arhivarea și alte operațiuni privind documentele clasificate, în condițiile legii; 

b) execută măsurile dispuse de șeful structurii de securitate și de funcționarul de securitate sub toate componentele de protecție a informațiilor clasificate și ține evidența lucrărilor acesteia; 

c) îndeplinește orice alte atribuții prevăzute de lege și regulamente sau stabilite de conducerea Direcției Naționale Anticorupție. 

Art. 42 - (1) Serviciul de documente clasificate este condus de un procuror-șef serviciu, funcționează în subordinea directă a procurorului-șef al Direcției Naționale Anticorupție și face parte din structura de securitate constituită la nivelul direcției. 

(2) Procurorul-șef serviciu are următoarele atribuții: 

a) supraveghează, coordonează și verifică activitatea cu privire la aplicarea regulilor de protecție a informațiilor clasificate și de gestionare a documentelor clasificate la nivelul secțiilor și serviciilor din cadrul Direcției Naționale Anticorupție – nivel central; 

b) efectuează, din dispoziția conducerii direcției, controale privind respectarea dispozițiilor legale în ceea ce privește protecția informațiilor clasificate; 

c) consiliază și propune măsuri conducerii Direcției Naționale Anticorupție și structurii de securitate în legătură cu aplicarea dispozițiilor privind protecția informațiilor clasificate, inclusiv sub aspectul vulnerabilităților și riscurilor existente în sistemul de protecție a informațiilor clasificate și prezintă conducerii Direcției Naționale Anticorupție propuneri de remediere a deficiențelor constatate; 

d) face propuneri privind actualizarea dispozițiilor cu caracter intern vizând protecția informațiilor clasificate, sub toate componentele; 

e) asigură centralizarea datelor referitoare la protecția informațiilor clasificate;

f) îndeplinește orice alte atribuții prevăzute de lege și regulamente sau stabilite de conducerea Direcției Naționale Anticorupție. 

Capitolul VIII

Serviciul tehnologii și metode emergente

Secțiunea 1
Conducerea, structura și atribuțiile Serviciului tehnologii și metode emergente
Art. 43 - (1) Serviciul tehnologii și metode emergente este coordonat de procurorul-șef adjunct direcție, desemnat de către procurorul-șef direcție, și este condus de către un procuror-șef / ofițer de poliție judiciară / specialist.

(2) Serviciul tehnologii și metode emergente are în componență Biroul specialiști, Biroul investigații financiare în cadrul căruia funcționează Compartimentul de analiză a informațiilor și Biroul percheziții informatice.

(3) Șeful serviciului are următoarele atribuții:

a) organizează, coordonează, controlează și răspunde de activitatea personalului din cadrul serviciului, luând sau, după caz, propunând conducerii direcției măsurile care se impun;

b) repartizează lucrările de competența serviciului și dă îndrumări cu acordul procurorului de caz în vederea rezolvării corecte și la termen a acestora;

c) ia măsuri și, după caz, face propuneri pentru realizarea în bune condiții și la termen a atribuțiilor ce revin serviciului;

d) elaborează metodologii de lucru și proceduri interne sau, după caz, ghiduri de bune practici, în domeniile de competență ale serviciului;

e) întocmește și actualizează fișele de post ale șefilor de birou sau, după caz, ale personalului din subordine;

f) elaborează criterii de performanță și propune conducerii direcției acordarea calificativelor privind evaluarea activității profesionale a șefilor de birou și, după caz, a personalului din subordine;

g) contrasemnează, potrivit legii, evaluarea activității profesionale a personalului din subordine întocmită de către șefii de birou;

h) propune conducerii direcției participarea personalului din subordine derularea proiectelor privind achiziționarea sau dezvoltarea de aplicații/produse necesare desfășurării în bune condiții a activității serviciului;

i) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(4) Atribuțiile prevăzute la alin. (3) se completează cu atribuțiile prevăzute în fișa postului, atunci când este cazul.

Secțiunea a 2-a

Biroul specialiști

Art. 44 - (1) Biroul specialiști este coordonat de către șeful serviciului și este condus de un specialist șef birou. Șeful biroului îndeplinește următoarele atribuții principale:

a) organizează și conduce activitatea specialiștilor din Direcția Națională Anticorupție, sub coordonarea șefului serviciului, urmărind realizarea în termen și în bune condiții a lucrărilor repartizate;

b) propune desemnarea specialiștilor în vederea întocmirii rapoartelor de constatare tehnico-științifice în dosarele de urmărire penală;

c) colaborează cu specialiștii care solicită îndrumare, cu acordul procurorului de caz, în vederea clarificării aspectelor tehnice privind întocmirea rapoartelor de constatare;

d) la solicitarea conducerii Direcției Naționale Anticorupție, întocmește rapoarte, analize și sinteze privind activitatea specialiștilor;

e) elaborează criteriile de evaluare profesională și întocmește fișele de evaluare a specialiștilor din cadrul Biroului specialiști și a serviciilor teritoriale, care sunt supuse aprobării procurorului-șef direcție;

f) întocmește și actualizează fișele de post ale specialiștilor;

g) efectuează constatări tehnico-științifice în dosarele penale;

h) întocmește planificarea privind serviciul de permanență al personalului din subordine;

i) asigură consultanță tehnică pentru achiziția din fondurile publice ori externe a instrumentelor necesare în activitatea serviciului, pe domeniul de competență, conform specializării;

j) identifică programe de pregătire profesională în aria de competență a biroului și propune șefului de serviciu participarea personalului din subordine;

k) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(2) Atribuțiile prevăzute la alin. (1) se completează cu atribuțiile prevăzute în fișa postului.

Art. 45 - (1) Specialiștii din cadrul structurii centrale și teritoriale au următoarele atribuții:

a) din dispoziția scrisă a procurorului, întocmesc constatări tehnico-științifice în dosare penale, în domeniul lor de specialitate;

b) formulează, la solicitarea procurorului, puncte de vedere privind obiecțiunile formulate de experții autorizați la rapoartele de constatare întocmite de specialiști;

c) formulează puncte de vedere privind obiecțiunile la expertizele tehnice judiciare întocmite de experții autorizați, la solicitarea procurorului;

d) asigură sprijin de specialitate ori participă, la propunerea șefului de serviciu, la toate fazele proiectelor privind achiziționarea sau dezvoltarea de aplicații/produse necesare desfășurării în bune condiții a activității biroului;

e) se preocupă de perfecționarea continuă a pregătirii profesionale, participând la formele de pregătire profesională organizate de Direcția Națională Anticorupție sau de alte instituții abilitate;

f) specialiștii din cadrul serviciilor teritoriale comunică Biroului specialiști, prin intermediul procurorului-șef serviciu teritorial, datele solicitate privind activitatea desfășurată;

g) asigură serviciul de permanență, conform planificării efectuate de către șeful biroului; 

h) exercită orice alte atribuții prevăzute de legi, regulamente și ordine sau stabilite din dispoziția șefului ierarhic superior și a conducerii Direcției Naționale Anticorupție, în condițiile legii.

(2) Atribuțiile prevăzute la alin. (1) se completează cu atribuțiile prevăzute în fișa postului.

Art. 46 – (1) Specialiștii din cadrul Biroului specialiști își desfășoară activitatea sub directa conducere, supraveghere și control nemijlocit al procurorilor Direcției Naționale Anticorupție.

(2) Specialiștii care își desfășoară activitatea în cadrul serviciilor teritoriale ale direcției se subordonează administrativ procurorilor-șefi ai serviciilor teritoriale din care fac parte, iar profesional Biroului specialiști.

Art. 47 – (1) Constatările tehnico-științifice sunt solicitate de către procurori, prin ordonanță motivată, iar efectuarea acestora se aprobă de procurorii-șefi secție sau, după caz, de procurorii-șefi ai serviciilor teritoriale.

(2) Întreaga activitate de solicitare și efectuare a constatărilor tehnico-științifice, precum și de desemnare a specialiștilor este coordonată de procurorul-șef adjunct direcție desemnat.

(3) Procurorul care solicită efectuarea constatării tehnico-științifice are obligația de a anexa toate materialele necesare întocmirii acesteia.

Art. 48 - (1) Desemnarea specialiștilor în vederea efectuării constatărilor tehnico-științifice se realizează în conformitate cu procedura stabilită prin ordin al procurorului-șef direcție.

(2) Specialistul desemnat cu efectuarea constatării tehnico-științifice, dacă socotește că materialele puse la dispoziție ori datele indicate sunt insuficiente, comunică aceasta procurorului, prin notă motivată, în vederea completării lor.

(3) Raportul de constatare, întocmit de specialist, se transmite, prin intermediul grefei Serviciului tehnologii și metode emergente, la secția/serviciul care a solicitat întocmirea acestuia.

Secțiunea a 3-a

Biroul investigații financiare

Art. 49 - (1) Biroul de investigații financiare este coordonat de către șeful serviciu și este condus de către un șef de birou. Șeful de birou are calitatea de ofițer de poliție judiciară și îndeplinește următoarele atribuții principale:

a) organizează, coordonează, controlează și răspunde de activitatea personalului din subordine privind îndeplinirea la timp și în mod corespunzător a atribuțiilor de serviciu, luând sau, după caz, propunând șefului de serviciu măsurile care se impun;

b) ia măsuri și, după caz, face propuneri pentru realizarea în bune condiții și la termen a atribuțiilor ce revin biroului;

c) repartizează lucrările de competența biroului și dă îndrumări în vederea rezolvării la termen a acestora;

d) participă la elaborarea și soluționarea lucrărilor complexe date în competența biroului;

e) elaborează criterii de performanță și propune conducerii direcției acordarea calificativelor privind evaluarea activității profesionale a personalului din subordine; 

f) asigură consultanță tehnică pentru achiziția din fondurile publice ori externe a instrumentelor necesare în activitatea serviciului, pe domeniul de competență, conform specializării;

g) identifică programe de pregătire profesională în aria de competență a biroului și propune șefului de serviciu participarea personalului din subordine;

h) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(2) Atribuțiile prevăzute la alin. (1) se completează cu atribuțiile prevăzute în fișa postului.

Art. 50 – (1) Biroul de investigații financiare are în structură ofițeri și agenți de poliție judiciară detașați în cadrul Direcției Naționale Anticorupție, care au următoarele atribuții :

a) efectuează investigații financiare, din dispoziția procurorului care efectuează urmărirea penală, în vederea identificării bunurilor asupra cărora urmează a se institui măsuri asigurătorii;

b) întocmesc profilul financiar al persoanelor fizice și al persoanelor juridice cercetate, cât și al terților aflați în legătură cu acestea, în cazul bunurilor care pot face obiectul confiscării speciale sau al confiscării extinse;

c) colectează, verifică și analizează toate informațiile disponibile, în vederea identificării și urmăririi bunurilor și instrumentelor obținute sau folosite la săvârșirea de infracțiuni date în competența Direcției Naționale Anticorupție;

d) duc la îndeplinire activitățile dispuse de procuror prin ordonanță de delegare, în legătură cu instituirea, menținerea, restrângerea, extinderea, respectiv ridicarea măsurilor asigurătorii;

e) în situația în care instanța desemnează Direcția Națională Anticorupție ca organ însărcinat cu punerea în executare a dispoziției de indisponibilizare, duc la îndeplinire aceste măsuri;

f) păstrează și actualizează evidența măsurilor asigurătorii dispuse și aplicate;

g) în situații justificate, cu acordul procurorului-șef direcție, pot fi delegați pentru efectuarea oricăror acte de urmărire penală;

h) se preocupă de perfecționarea continuă a pregătirii profesionale, participând la formele de pregătire profesională organizate de Direcția Națională Anticorupție sau de alte instituții abilitate;

i) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(2) Atribuțiile prevăzute la alin. (1) se completează cu atribuțiile prevăzute în fișa postului.

Art. 51 – (1) În cadrul Biroului investigații financiare funcționează Compartimentul de analiză a informațiilor ce are în structură ofițeri și agenți de poliție judiciară detașați în cadrul Direcției Naționale Anticorupție și care au următoarele atribuții:
a) acordă suport analitic prin întocmirea de note, rapoarte, analize, procese-verbale și reprezentări grafice, realizate ca urmare a aplicării unor procedee și tehnici specializate de procesare, evaluare, colaționare, interpretare, descriere și reprezentare a datelor și informațiilor;

b) efectuează activități de căutare specializată, culegere, colectare, validare și analiză a datelor și informațiilor, utilizând sursele deschise de informare;

c) efectuează verificări complexe în bazele de date disponibile, coroborează și analizează datele obținute și le valorifică în lucrările analitice întocmite; 

d) efectuează investigații financiare și alte activități dispuse de procuror pentru instituirea măsurilor asigurătorii;

e) desfășoară activități de descoperire și investigare a infracțiunilor din competența direcției, de identificare a unor moduri de operare, mijloace de comitere și mecanisme de disimulare a veniturilor ilicite, prin valorificarea datelor și informațiilor disponibile în baze de date și surse deschise; 

f) desfășoară activități de identificare, evaluare, dezvoltare și implementare a soluțiilor de procesare, colectare, analiză, descriere și reprezentare a informațiilor și datelor, prin exploatarea noilor tehnologii informaționale;

g) dezvoltă noi tehnici, procedee și instrumente de analiză a informațiilor pentru a răspunde necesităților instituționale;

h) se preocupă de perfecționarea continuă a pregătirii profesionale, participând la formele de pregătire profesională organizate de Direcția Națională Anticorupție sau de alte instituții abilitate;

i) în situații justificate, cu acordul procurorului-șef direcție, ofițerii de poliție judiciară din cadrul Compartimentului de analiză a informațiilor pot fi delegați pentru efectuarea oricăror acte de urmărire penală;

j) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.
(2) Atribuțiile prevăzute la alin. (1) se completează cu atribuțiile prevăzute în fișa postului.

(3) La nivelul serviciilor teritoriale, atribuțiile prevăzute la alin.(1) sunt exercitate, cu precădere, de un ofițer de poliție judiciară, anume desemnat prin dispoziție scrisă de către procurorul-șef al serviciului teritorial respectiv.

Secțiunea a 4-a
Biroul percheziții informatice
Art. 52 - (1) Biroul percheziții informatice este coordonat de șeful serviciu și este condus de către un șef de birou. Șeful de birou are calitatea de ofițer de poliție judiciară sau specialist și îndeplinește următoarele atribuții principale:

a) organizează, coordonează, controlează și răspunde de activitatea personalului din subordine privind îndeplinirea la timp și în mod corespunzător a atribuțiilor de serviciu, luând sau, după caz, propunând șefului de serviciu măsurile care se impun;

b) ia măsuri și, după caz, face propuneri pentru realizarea în bune condiții și la termen a atribuțiilor ce revin biroului;

c) repartizează lucrările de competența biroului în vederea rezolvării la termen a acestora;

d) participă la elaborarea și soluționarea lucrărilor complexe date în competența biroului;

e) întocmește și actualizează fișele de post ale personalului din subordine;

f) elaborează criterii de performanță și propune conducerii direcției acordarea calificativelor privind evaluarea activității profesionale a personalului din subordine;

g) asigură consultanță tehnică pentru achiziția din fondurile publice ori externe a instrumentelor necesare în activitatea serviciului, pe domeniul de competență, conform specializării;

h) întocmește analize periodice ori la cererea șefului de serviciu privind activitatea biroului;

i) sprijină șeful de serviciu în elaborarea metodologilor de lucru și a procedurilor interne sau, după caz, a ghidurilor de bune practici, în domeniul de competență al biroului;

j) identifică programe de pregătire profesională în aria de competență a biroului și propune șefului de serviciu participarea personalului din subordine;

k) exercită orice alte atribuții prevăzute de legi, regulamente și ordine sau stabilite din dispoziția șefului de serviciu ori a conducerii Direcției Naționale Anticorupție, în condițiile legii.

(2) Atribuțiile prevăzute la alin. (1) se completează cu atribuțiile prevăzute în fișa postului.

Art. 53 - (1) Biroul percheziții informatice are în structură specialiști numiți și ofițeri sau agenți de poliție judicară detașați în cadrul Direcției Naționale Anticorupție, care au următoarele atribuții:

a) efectuează, în condițiile legii, percheziții informatice în cauzele repartizate de procurorul-șef birou, respectând întocmai dispozițiile și termenele impuse;

b) acordă sprijin de specialitate în executarea unor procedee probatorii din dispoziția procurorilor, în lucrările repartizate, respectând întocmai dispozițiile și termenele impuse;

c) specialiștii întocmesc constatări tehnico-științifice în dosare penale, în domeniul lor de specialitate;

d) ofițerii și agenții de poliție judiciară asigură și punerea în executare, potrivit art. 142 alin. (1) din Codul de procedură penală, a mandatelor de supraveghere tehnică emise de judecătorul de drepturi și libertăți ori a ordonanțelor emise de procuror în baza art. 141 din Codul de procedură penală;

e) asigură sprijin de specialitate ori participă, la propunerea șefului de serviciu, la derularea proiectelor privind achiziționarea sau dezvoltarea de aplicații/produse necesare desfășurării în bune condiții a activității biroului;

f) se preocupă de perfecționarea continuă a pregătirii profesionale, participând la formele de pregătire profesională organizate de Direcția Națională Anticorupție sau de alte instituții abilitate;

g) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(2) Atribuțiile prevăzute la alin. (1) se completează cu atribuțiile prevăzute în fișa postului.

Capitolul IX
Conducerea, structura și atribuțiile Serviciului tehnic, ale procurorului-șef serviciu și ale șefilor de birou
Art. 54 - (1) Serviciul tehnic are în structură ofițeri și agenți de poliție judiciară detașați în cadrul Direcției Naționale Anticorupție și este compus din Biroul tehnic și Biroul de telecomunicații.

(2) În cadrul Serviciului tehnic pot fi înființate centre tehnice zonale, prin ordin al procurorului-șef direcție.

Art. 55 - Serviciul tehnic are următoarele atribuții: 

a) realizează punerea în executare, a metodelor speciale de supraveghere sau cercetare, în condițiile legii;

b) asigură sprijin tehnic pentru obținerea, în condițiile legii, a datelor de trafic și de localizare prelucrate de către furnizorii de rețele publice de comunicații electronice ori furnizorii de servicii de comunicații electronice destinate publicului; 

c) participă, sub coordonarea procurorului de caz, la organizarea și constatarea infracțiunii flagrante;

d) acordă sprijin tehnic pentru administrarea procedeelor probatorii care impun fixarea prin filmare sau fotografiere a persoanelor sau obiectelor;

e) întreține mijloacele tehnice proprii;

f) efectuează orice alte activități cu caracter tehnic în cauze de competența Direcției Naționale Anticorupție.

Art. 56 - Serviciul tehnic este condus de un procuror-șef, care îndeplinește următoarele atribuții:

a) organizează, coordonează, controlează și răspunde de activitatea personalului din cadrul serviciului;

b) propune elaborarea de metodologii de lucru și proceduri interne în domeniul de competență;

c) îndrumă și sprijină activitatea centrelor tehnice zonale sau a polițiștilor din cadrul structurii teritoriale a Direcției Naționale Anticorupție, conform competențelor atribuite serviciului; 
d) ia măsuri și, după caz, face propuneri pentru realizarea în bune condiții și la termen a atribuțiilor ce revin serviciului;

e) propune achiziționarea de echipamente și bunuri necesare bunei desfășurări a activității serviciului;

f) elaborează criterii de performanță și propune procurorului-șef adjunct direcție desemnat acordarea calificativelor privind evaluarea activității profesionale a ofițerilor și agenților de poliție judiciară detașați;

g) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

Art. 57 - Biroul tehnic este condus de un șef birou. Acesta are calitatea de ofițer de poliție judiciară și are următoarele atribuții:

a) organizează, coordonează, controlează și răspunde de activitatea personalului;

b) îndrumă și sprijină activitatea centrelor tehnice zonale și a polițiștilor din cadrul structurii teritoriale a Direcției Naționale Anticorupție, conform competențelor atribuite biroului; 

c) ia măsuri și, după caz, face propuneri pentru realizarea în bune condiții și la termen a atribuțiilor ce revin biroului;

d) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

Art. 58 - Biroul telecomunicații este condus de un șef de birou. Acesta are calitatea de ofițer de poliție judiciară și îndeplinește următoarele atribuții:

a) organizează, coordonează, controlează și răspunde de activitatea personalului;

b) îndrumă și sprijină activitatea centrelor tehnice zonale și a polițiștilor din cadrul structurii teritoriale a Direcției Naționale Anticorupție, conform competențelor atribuite biroului; 

c) ia măsuri și, după caz, face propuneri pentru realizarea în bune condiții și la termen a atribuțiilor ce revin biroului;

d) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.


Capitolul X
Atribuțiile Compartimentului de centralizare și de analiză a datelor privind corupția
Art. 59 - Compartimentului de centralizare și de analiză a datelor privind corupția are următoarele atribuții:

a) efectuează operaţiuni de centralizare și analiză a datelor privind corupția şi propune conducerii direcției valorificarea acestora;

b) centralizează și răspunde de exactitatea datelor din formularele statistice şi controlează exactitatea acestora;

c) organizează arhivarea documentelor privind datele statistice, potrivit normelor legale în vigoare;

d) îndrumă şi controlează activitatea de statistică judiciară a serviciilor teritoriale ale Direcţiei Naţionale Anticorupţie;

e) cu aprobarea procurorului-şef direcţie, furnizează date statistice şi materiale de sinteză structurilor din cadrul Direcţiei Naţionale Anticorupţie, altor instituţii naţionale ori organisme şi organizaţii internaţionale;

f) exercită orice alte atribuţii prevăzute de legi, regulamente şi ordine sau stabilite din dispoziţia conducerii Direcţiei Naţionale Anticorupţie, în condiţiile legii.

Capitolul XI
Conducerea și atribuțiile Biroului de informare și relații publice
Art. 60 - (1) Biroul de informare și relații publice este subordonat direct procurorului-șef al Direcției Naționale Anticorupție.

(2) Biroul de informare și relații publice desfășoară activitatea de informare publică, indiferent de modalitatea de realizare, pentru toate secțiile, serviciile și birourile din cadrul Direcției Naționale Anticorupție.

(3) Personalul din cadrul Biroului de informare și relații publice are următoarele atribuții: 

a) îndeplinește, potrivit legii, activitățile de informare publică;

b) întocmește și actualizează anual Buletinul informativ privind liberul acces la informațiile publice, potrivit legii; 

c) realizează informarea publicului asupra activității Direcției Naționale Anticorupție, inclusiv publicarea pe site a acestor informații, și răspunde presei în numele instituției, prin purtătorul de cuvânt; 

d) transmite comunicate și buletine de presă, organizează conferințe de presă și interviuri și asigură reprezentarea Direcției Naționale Anticorupție la manifestări care privesc activitatea parchetelor; 

e) prezintă procurorului-șef al Direcției Naționale Anticorupție cererile de interviuri ale reprezentanților mass-mediei și propune locul și condițiile în care vor fi acordate; 

f) realizează informarea și documentarea cu privire la activitatea de urmărire penală din care ar putea rezulta date și informații de interes public; 

g) întocmește proiectele comunicatelor de presă, iar după aprobarea lor de către procurorul-șef al Direcției Naționale Anticorupție, le difuzează operativ mass-mediei; 

h) monitorizează articolele din presa centrală și, cu sprijinul structurilor teritoriale, pe cele din presa locală, cu privire la reflectarea activității Direcției Naționale Anticorupție și întocmește zilnic o notă în acest sens; 

i) colaborează cu secțiile și celelalte compartimente din cadrul Direcției Naționale Anticorupție privind formularea de răspunsuri la solicitările de informații de interes public, în domeniul de activitate al acestora, în conformitate cu prevederile legale în vigoare; 

j) îndeplinește orice alte atribuții stabilite de procurorul-șef al Direcției Naționale Anticorupție, în condițiile legii.

(4) Biroul de informare și relații publice poate fi condus de un procuror desemnat procurorul-șef al Direcției Naționale Anticorupție, de un absolvent al unei facultăți de jurnalistică sau de un specialist în comunicare, numit prin concurs sau examen, care îndeplinește următoarele atribuții:

a) organizează, coordonează, controlează și răspunde de activitatea personalului biroului;

b) exercită atribuțiile prevăzute la alin. (3) lit. a) – i);

c) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(5) Conducătorul biroului îndeplinește și funcția de purtător de cuvânt. 

Capitolul XII
Conducerea și atribuțiile Biroului juridic
Art. 61 – (1) Biroul juridic asigură reprezentarea Direcției Naționale Anticorupție și apără interesele instituției, în cauzele civile în care instituția are calitate procesuală.

(2) Biroul juridic este condus de către un șef birou, personal de specialitate asimilat judecătorilor și procurorilor, care își desfășoară activitatea sub directa conducere și coordonare a procurorului-șef al Direcției Naționale Anticorupție. 

(3) Șeful Biroului juridic îndeplinește următoarele atribuții:

a) organizează, coordonează, controlează și răspunde de activitatea personalului biroului;

b) ia măsuri și, după caz, face propuneri pentru realizarea în bune condiții și la termen a atribuțiilor ce revin biroului;

c) exercită orice alte atribuții prevăzute de legi, regulamente și ordine sau stabilite din dispoziția conducerii Direcției Naționale Anticorupție, în condițiile legii.

(4) Personalul Biroului are următoarele atribuții:

a) redactează acțiuni, întâmpinări, cereri de chemare în garanție, cereri de intervenție, cereri reconvenționale, cereri de suspendare, contestații la executare, motive de apel sau de recurs, concluzii scrise, referate, note și alte lucrări prevăzute de lege;

b) exercită căile de atac împotriva hotărârilor judecătorești pronunțate în cauze în care este parte Direcția Națională Anticorupție și ia orice măsuri necesare pentru apărarea intereselor legitime ale instituției, potrivit legii;

c) acordă asistență de specialitate juridică în lucrările cu caracter juridic ale Direcției Naționale Anticorupție;

d) colaborează la întocmirea actelor specifice ale instituției, vizând activitatea Biroului Juridic;

e) avizează din punct de vedere al legalității, actele juridice pe care le încheie instituția;

f) exercită orice alte atribuții prevăzute de lege și regulament sau stabilite de către procurorul-șef al Direcției, potrivit legii. 

Capitolul XIII
Atribuțiile Compartimentului de protecție a muncii și ale Comitetului de securitate și sănătate în muncă
Art. 62 - (1) La nivelul Direcției Naționale Anticorupție activitatea de protecție a muncii este realizată prin Compartimentul de protecţie a muncii, potrivit legii. 

(2) Atribuţiile Compartimentului de protecţie a muncii sunt următoarele:

a) identificarea pericolelor şi evaluarea riscurilor pentru fiecare componentă a sistemului de muncă, respectiv executant, sarcină de muncă, mijloace de muncă/echipamente de muncă şi mediul de muncă pe locuri de muncă/posturi de lucru;

b) elaborarea de instrucţiuni proprii pentru completarea şi/sau aplicarea reglementărilor de securitate şi sănătate în muncă, ţinând seama de particularităţile activităţilor şi ale unităţi, precum şi ale locurilor de muncă/posturilor de lucru, şi difuzarea acestora în unitate numai după ce au fost aprobate de conducerea Direcției;

c) propunerea atribuţiilor şi răspunderilor în domeniul securităţii şi sănătăţii în muncă ce revin angajaţilor, corespunzător funcţiilor exercitate, care se consemnează în fişa postului, cu aprobarea conducerii Direcției;

d) evaluarea periodică a personalului Direcției Naționale Anticorupție, din punct de vedere psihologic, conform dispozițiilor legii; 

e) informarea, consultarea și consilierea personalului cu privire la factorii ce influențează sănătatea și securitatea în muncă;

f) organizarea și asigurarea asistenței psihologice a personalului la locul de muncă pentru prevenirea fenomenelor de inadaptare la mediul profesional și restabilierea capacității de funcționare optimă din punct de vedere al parametrilor psihici și socio-profesionali;

g) realizarea activităților de analiză și diagnoză organizațională, în scopul eficientizării performanțelor pe post și ameliorării condițiilor de muncă;

h) desfășurarea de activități specifice de supraveghere a sănătății lucrătorilor, la indicația medicului de medicină a muncii, potrivit legii;

i) elaborarea tematicii pentru toate fazele de instruire, stabilirea, în scris, a periodicităţii instruirii adecvate pentru fiecare loc de muncă în instrucţiunile proprii, asigurarea informării şi instruirii personalului în domeniul securităţii şi sănătăţii în muncă şi verificarea însuşirii şi aplicării de către angajaţi a informaţiilor primite;

j) elaborarea programului de instruire-testare la nivelul unităţii;

k) verificarea stării de funcţionare a sistemelor de alarmare, avertizare, semnalizare de urgenţă, precum şi a sistemelor de siguranţă;

l) participarea la cercetarea evenimentelor conform competenţelor prevăzute de legislaţia specifică în vigoare;

m) colaborarea cu angajaţii şi/sau reprezentanţii angajaţilor, serviciile externe de prevenire şi protecţie, medicul de medicina muncii, în vederea coordonării măsurilor de prevenire şi protecţie;

n) propunerea de clauze privind securitatea şi sănătatea în muncă la încheierea contractelor de prestări de servicii cu alţi angajatori;
o) alte activităţi necesare/specifice asigurării securităţii şi sănătăţii personalului la locul de muncă.

(3) Activităţile legate de supravegherea stării de sănătate a personalului se vor efectua în conformitate cu prevederile prevăzute de legislaţia specifică în vigoare.

Art. 63 Comitetul de securitate şi sănătate în muncă este organizat, funcţionează şi exercită atribuţii, în conformitate cu legislaţia specifică în vigoare, prin ordin al procurorului- şef al Direcţiei Naţionale Anticorupţie.

Capitolul XIV

Structura de sprijin a procurorilor europeni delegați în România pentru Parchetul European

Art. 64 - (1) Structura de sprijin a procurorilor europeni delegați în România pentru Parchetul European este înființată și funcționează potrivit dispozițiilor Legii nr. 6/2021 privind stabilirea unor măsuri pentru punerea în aplicare a Regulamentului (UE) 2017/1.939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO).

(2) Structura de sprijin prevăzută la alin. (1) este compusă dintr-un birou central, organizat în cadrul structurii centrale a Direcției Naționale Anticorupție, și din 3 birouri teritoriale, organizate în cadrul serviciilor teritoriale ale Direcției Naționale Anticorupție Cluj, Iași și Timișoara.

(3) Structura de sprijin își desfășoară activitatea sub coordonarea unuia din procurorii șefi adjuncți ai Direcției Naționale Anticorupție, potrivit desemnării procurorului-șef al Direcției.

Titlul VII
Structura teritorială a Direcţiei Naţionale Anticorupţie
Capitolul I
Conducerea, structura şi atribuţiile structurii teritoriale a Direcţiei Naţionale Anticorupţie
Art. 65 - (1) Structura teritorială a Direcţiei Naţionale Anticorupţie este constituită din servicii și birouri teritoriale, care au sediile, de regulă, în localităţile de reşedinţă ale parchetelor de pe lângă curţile de apel, respectiv ale parchetelor de pe lângă tribunale, având aceeaşi circumscripţie teritorială.

(2) În cadrul serviciilor teritoriale pot fi înființate sedii secundare, prin ordin al procurorului-șef direcție.

Art. 66 - (1) Serviciile teritoriale sunt conduse de procurori şefi serviciu şi au în structură procurori, ofiţeri de poliţie judiciară, specialişti, grefieri şefi serviciu, grefieri, consilieri, referenţi şi şoferi.

(2) Birourile teritoriale ale serviciilor teritoriale sunt conduse de procurori şefi birou şi au în structură procurori, ofiţeri de poliţie judiciară, grefieri, consilieri, referenţi şi şoferi.

Art. 67 - Structura teritorială exercită în mod corespunzător atribuţiile Direcţiei Naţionale Anticorupţie, prevăzute la art. 3 din Ordonanţa de urgenţă a Guvernului nr. 43/2002, aprobată cu modificări prin Legea nr. 503/2002, cu modificările şi completările ulterioare, şi duce la îndeplinire ordinele şi dispoziţiile procurorului-şef al Direcţiei Naţionale Anticorupţie.

Art. 68 - În realizarea sarcinilor ce îi revin, structura teritorială colaborează instituţional cu celelalte structuri ale Direcţiei Naţionale Anticorupţie, cu instanţele de judecată şi parchetele de pe lângă acestea, precum şi cu alte instituţii publice, în condiţiile legii.

Capitolul II
Atribuţiile procurorului-șef serviciu şi ale procurorului-șef birou
Art. 69 - Procurorul şef al serviciului teritorial are următoarele atribuţii:

a) organizează, coordonează, controlează, conduce și răspunde de activitatea serviciului și a personalului, potrivit legii şi ordinelor procurorului-șef al Direcţiei Naţionale Anticorupţie, răspunzând de îndeplinirea sarcinilor ce îi revin, luând sau, după caz, propunând conducerii Direcţiei Naţionale Anticorupţie măsurile care se impun;
b) supraveghează, coordonează, verifică și răspunde de activitatea cu privire la aplicarea regulilor de protecție a informațiilor clasificate și de gestionare a documentelor clasificate; 

c) verifică legalitatea și temeinicia hotărârilor judecătorești;

d) repartizează procurorii pe domenii de activitate, în funcţie de necesitatea asigurării funcţionării corespunzătoare a unității, precum şi de pregătirea, aptitudinile şi specializarea acestora; 

e) repartizează procurorilor spre soluţionare dosarele penale şi celelalte lucrări înregistrate, potrivit dispoziţiilor legale,
f) repartizează personalul serviciului pe compartimente de activitate şi stabileşte atribuţiile ce îi revin acestuia, precum şi măsurile şi termenele de realizare a lor, potrivit legii, regulamentelor, ordinelor şi fişelor de post;

g) urmăreşte şi răspunde de repartizarea cauzelor și lucrărilor, pe criterii obiective: specializare, aptitudini, experiență, numărul de lucrări aflate în lucru şi gradul lor de complexitate, cazurile de incompatibilitate şi conflict de interese, în măsura în care sunt cunoscute, precum şi alte situaţii deosebite;
h) verifică rechizitoriile întocmite de procurorii din subordine;

i) avizează limitele și efectele acordurilor de recunoaștere a vinovăției întocmite de procurorii din subordine

j) verifică legalitatea și temeinicia soluţiilor de clasare și de renunțare la urmărire penală dispuse de procurorii din subordine;

k) efectuează personal urmărirea penală în dosare ale serviciului şi participă la şedinţele de judecată;

l) soluţionează plângerile împotriva actelor, măsurilor și soluțiilor dispuse de procurorii din subordine;
m) comunică procurorilor-şefi adjuncţi direcţie, măsurile procesuale luate şi soluţiile, în dosarele serviciului teritorial;

n) realizează activitatea de control asupra activităţilor desfăşurate de personalul din subordine prin efectuarea, periodic, de controale operative curente, materializate prin referate/rapoarte scrise, pe care le înaintează conducerii direcţiei;

o) urmăreşte şi controlează modul de respectare a programului de lucru;

p) coordonează şi controlează modul de rezolvare a lucrărilor în termenele stabilite;

q) examinează trimestrial datele statistice şi răspunde pentru exactitatea acestora; 

r) participă la întocmirea analizelor periodice privind activitatea serviciului;

s) ţine evidenţa cauzelor prioritare şi informează operativ conducerea Direcţiei Naţionale Anticorupţie cu privire la stadiul cercetărilor în aceste dosare;

ș) elaborează programele de activitate ale serviciului teritorial, stabileşte obiectivele anuale ale acestuia cuprinse în raportul anual privind activitatea Direcţiei Naţionale Anticorupţie și în acord cu obiectivele conducerii Direcției Naționale Anticorupție, asigură și urmărește realizarea integrală a acestora, în termenele stabilite;

t) organizează săptămânal şedinţe de analiză a soluţiilor pronunţate de instanţele judecătoreşti în dosare ale Direcţiei Naţionale Anticorupţie, în vederea exercitării căilor de atac;

ț) organizează evidenţa şi actualizarea bazei de date privind faptele de corupţie constatate în circumscripţia serviciului;

u) organizează, potrivit legii, activităţile de formare profesională continuă a procurorilor, a ofiţerilor de poliţie judiciară şi a specialiştilor, precum şi a celorlalte categorii de personal;

v) întocmeşte fişele de apreciere/rapoartele de evaluare anuale şi acordă calificativele personalului, potrivit legii, cu excepţia procurorilor;

w) organizează activitatea de primire în audienţă a cetăţenilor, precum şi activitatea de rezolvare a sesizărilor, reclamaţiilor şi plângerilor;

x) se preocupă de buna administrare a sediului serviciului şi biroului, luând măsuri pentru asigurarea unor condiţii optime de muncă şi pentru aplicarea şi respectarea normelor de protecţie a muncii, de prevenire a incendiilor şi de pază a imobilelor;

y) întocmește planificarea serviciului de permanență pentru procurorii și lucrătorii de poliție judiciară din cadrul serviciului pe care o comunică Serviciului resurse umane;

z) exercită orice alte atribuţii prevăzute de legi, regulamente şi ordine sau stabilite din dispoziţia conducerii Direcţiei Naţionale Anticorupţie, în condiţiile legii.

Art. 70 – (1) În exercitarea atribuţiilor care îi revin, procurorul-şef serviciu teritorial din cadrul Direcţiei Naţionale Anticorupţie emite dispoziții cu caracter intern.

(2) Pe perioada absenţei procurorului-șef al serviciului teritorial, acesta va desemna în prealabil, dintre procurorii unității, un înlocuitor care va îndeplini atribuțiile administrative aferente funcției de conducere.

(3) În cazul imposibilităţii exercitării funcţiei de către procurorul şef al serviciului teritorial, indiferent de cauza acesteia, inclusiv revocarea sau încetarea delegării pe funcția de conducere, procurorul şef al Direcţiei Naţionale Anticorupţie va desemna un înlocuitor, dintre procurorii unității, pentru a îndeplini atribuțiile administrative aferente funcției de conducere, până la ocuparea funcției de conducere, în condițiile legii.
(4) În situaţiile prevăzute la alin. (3), actele procesuale supuse, potrivit legii, confirmării procurorului ierarhic superior sunt verificate de procurorul șef secție, în condițiile legii.

Art. 71 – Procurorul-şef al biroului teritorial se subordonează procurorului-șef al serviciului teritorial şi are următoarele atribuţii:

a) coordonează, controlează și răspunde de activitatea personalului, luând sau, după caz, propunând procurorului-șef al serviciului teritorial măsurile care se impun;

b) ia măsuri ori, după caz, face propuneri pentru organizarea şi desfăşurarea corespunzătoare a activităţii de urmărire penală;

c) ţine evidenţa lucrărilor şi a cauzelor aflate în curs de urmărire penală; 

d) ţine evidenţa cauzelor prioritare aflate în curs de soluţionare la procuror;

e) efectuează personal urmărirea penală în cauzele repartizate;

f) întocmeşte periodic analize în legătură cu activitatea desfăşurată de biroul teritorial;

g) organizează activitatea de primire în audienţă a cetăţenilor, precum şi activitatea de rezolvare a sesizărilor, reclamaţiilor şi a plângerilor;

h) se preocupă de buna administrare a sediului biroului, luând măsuri pentru asigurarea unor condiţii optime de muncă şi pentru aplicarea şi respectarea normelor de protecţie a muncii, de prevenire a incendiilor şi de pază a imobilelor;

i) întocmește planificarea serviciului de permanență pentru procurorii și lucrătorii de poliție judiciară din cadrul biroului pe care o comunică Serviciului resurse umane;

j) exercită orice alte atribuţii ce îi revin potrivit legii, regulamentelor, ordinelor sau dispozițiilor emise de procurorul şef al serviciului teritorial ori de conducerea Direcţiei Naţionale Anticorupţie, în condiţiile legii.


Titlul VIII

Atribuțiile personalului direcției

Capitolul I

Atribuțiile procurorilor

Art. 72 - (1) Procurorii/Procurorii militari din cadrul Direcţiei Naţionale Anticorupţie sunt subordonaţi procurorului-şef al Direcţiei Naţionale Anticorupţie, care exercită controlul asupra tuturor procurorilor din subordine, direct sau prin procurori anume desemnaţi.

(2) Procurorii din cadrul Direcţiei Naţionale Anticorupţie au următoarele atribuţii:

a) asigură prin activitatea desfăşurată respectarea legii şi independenţa autorităţii judecătoreşti;

b) respectă dispoziţiile regulamentelor, ordinelor și dispozițiilor, hotărârile Adunării generale a procurorilor şi ale colegiului de conducere al direcţiei, în condiţiile legii;

c) participă la activităţile de formare profesională continuă, conform necesităţilor de specializare;

d) respectă programul de lucru, au un comportament decent şi civilizat în relaţiile de serviciu;

e) efectuează urmărirea penală, participă la şedinţele de judecată şi soluţionează lucrările în mod temeinic şi operativ;

f) participă, potrivit dispoziţiei procurorului ierarhic superior, la judecarea cauzelor penale;

g) exercită căile de atac împotriva hotărârilor judecătoreşti, în condiţiile prevăzute de lege;

h) asigură securitatea dosarelor penale şi a celorlalte lucrări, precum şi confidenţialitatea acestora, potrivit legii;

i) aduc de îndată la cunoştinţa procurorului-şef direcţie orice ingerinţă în activitatea pe care o desfăşoară din partea unei persoane fizice sau juridice ori a unui grup de interese, care ar putea să îi afecteze independenţasau imparţialitatea ori ar putea crea suspiciuni cu privire la acestea;

j) fac parte din comisiile de concurs, examen sau interviu, din dispoziţia conducerii direcţiei;

k) îndeplinesc, în limitele funcţiei, orice alte atribuţii stabilite, în conformitate cu legea, de conducerea Direcţiei Naţionale Anticorupţie.
l) utilizează mijloacele tehnice criminalistice din dotarea direcției;

m) coordonează, supraveghează şi controlează activitatea de urmărire penală efectuată de ofiţerii de poliţie judiciară, precum şi activităţile de ordin tehnic efectuate de specialişti;

n) întocmesc planul de anchetă şi ţin evidenţa cauzelor repartizate, respectând termenele stabilite de procurorul ierarhic superior;

o) informează, de îndată, conducerea Secţiei judiciare cu privire la termenele acordate, soluţiile sau orice fel de incidente care apar pe parcursul soluţionării cauzelor, în situaţia în care participă la şedinţele de judecată;

p) sesizează conducerea serviciului cu privire la practicile neunitare din activitatea instanţelor de judecată, precum şi cu privire la dificultăţile în aplicarea unor dispoziţii legale;

q) participă la elaborarea studiilor, analizelor sau a lucrărilor prevăzute în ordinele procurorului-șef al Direcţiei Naţionale Anticorupţie;

r) soluționează, potrivit legii, lucrările repartizate de procurorul ierarhic superior;

s) exercită orice alte atribuţii ce le revin potrivit legii, regulamentelor, ordinelor sau dispozițiilor emise de procurorul ierarhic superior, în condiţiile legii.

Capitolul II

Atribuțiile ofițerilor și agenților de poliție judiciară

Art. 73 - (1) Ofiţerii şi agenţii de poliţie judiciară numiţi la Direcţia Naţională Anticorupţie îşi desfăşoară activitatea numai în cadrul Direcţiei Naţionale Anticorupţie, sub autoritatea exclusivă a procurorului-şef al direcţiei.

(2) Ofiţerii şi agenţii de poliţie judiciară prevăzuți la alin. (1) îşi desfăşoară activitatea de cercetare penală sub directa conducere, supraveghere şi controlul nemijlocit ale unui procuror din cadrul Direcției Naționale Anticorupție.

(3) Dispoziţiile procurorilor din Direcţia Naţională Anticorupţie, date în conformitate cu legea, sunt obligatorii pentru ofiţerii şi agenţii de poliţie judiciară prevăzuţi la alin. (1).

Art. 74 - Ofiţerii şi agenţii de poliţie judiciară din cadrul Direcţiei Naţionale Anticorupţie, structura centrală şi structura teritorială, au următoarele atribuţii:

a) efectuează activităţile şi actele de urmărire penală dispuse de procuror, sub directa conducere, supraveghere şi control nemijlocit ale acestuia;

b) desfăşoară orice alte activităţi necesare pentru soluționarea cauzelor și lucrărilor, din dispoziţia procurorului;

c) respectă programul de lucru şi modul de rezolvare a lucrărilor în termenele stabilite;

d) păstrează secretul profesional şi confidenţialitatea lucrărilor;

e) îndeplinesc sarcinile ce le revin în legătură cu evidenţa şi circuitul lucrărilor, precum şi cu evidenţa, păstrarea şi conservarea corpurilor delicte, potrivit dispoziţiilor legale;

f) efectuează, din dispoziţia procurorului, punerea în executare a mandatului de supraveghere tehnică, potrivit prevederilor legale;

g) soluționează, potrivit legii, lucrările repartizate de conducerea secţiei, serviciului sau a biroului;

h) asigură serviciul de permanenţă, conform planificării efectuate de Serviciul resurse umane;

i) conduc autovehiculele instituţiei, conform dispoziţiilor ordinului procurorului-şef al Direcţiei Naţionale Anticorupţie.

j) exercită orice alte atribuţii ce le revin potrivit legii, regulamentelor, ordinelor sau dispozițiilor emise de procuror, în condiţiile legii.

Capitolul III

Atribuțiile personalului auxiliar de specialitate și ale personalului conex acestuia

Art. 75 - (1) Personalul auxiliar de specialitate se subordonează ierarhic procurorului-șef al Direcției Naționale Anticorupție.

(2) Personalul auxiliar de specialitate din structura centrală a Direcției Naționale Anticorupție este format din grefieri șefi cabinet, grefieri șefi secție, grefieri șefi serviciu, grefieri, grefieri documentariști și grefieri arhivari.

(3) Personalul auxiliar de specialitate din structura teritorială a Direcției Naționale Anticorupție este format din grefieri șefi serviciu și grefieri.

(4) Personalul auxiliar de specialitate din cadrul Direcției Naționale Anticorupție, structura centrală și structura teritorială, este subordonat în mod direct, nemijlocit, conducerii secției/serviciului/serviciului teritorial/biroului/compartimentului din care face parte.

Art. 76 - (1) Grefierii șefi secție și grefierii șefi serviciu din structura centrală și structura teritorială a Direcției Naționale Anticorupție îndeplinesc următoarele atribuții:

a) organizează, coordonează și răspund de activitatea personalului auxiliar de specialitate și propun procurorului-șef secție sau, după caz, procurorului-șef serviciu măsuri de îmbunătățire a activității acestuia;

b) primesc corespondența adresată secției sau serviciului, o verifică și o prezintă procurorului-șef secție sau, după caz, procurorului-șef serviciu;

c) după repartizarea lucrărilor de către procurorul șef, grefierul șef le înregistrează, conform rezoluției și Nomenclatorului arhivistic;

d) conform rezoluției procurorului-șef, predau lucrările personalului, pe condica de lucrări, pe bază de semnătură;

e) operează în registru lucrările soluționate și le arhivează, conform Nomenclatorului arhivistic al Ministerului Public și dispozițiilor procurorului-șef;

f) completează formularele statistice, centralizează și stochează computerizat datele statistice, potrivit dispozițiilor legale în vigoare, a regulamentelor, ordinelor și dispozițiilor interne;

g) țin la zi evidența lucrărilor cu termene de soluționare și îl informează pe procurorul șef asupra respectării acestora;

h) certifică, la sfârșitul anului calendaristic, închiderea registrelor existente în grefă, consemnând numărul înregistrărilor și numărul filelor folosite;

i) verifică corespondența pregătită pentru expediere, luând măsuri de efectuare a acestor operațiuni de îndată;

j) verifică modul de respectare a dispozițiilor privind activitatea de primire, înregistrare, expediere și arhivare a lucrărilor de către personalul auxiliar de specialitate;

k) înaintează procurorului-șef direcție și adjuncților săi, în format electronic, rechizitoriile, după verificarea acestora de către procurorii-șefi secție/serviciu, dar anterior sesizării instanței;

l) verifică necesarul de registre, condici, imprimate, aparatură, mobilier ori de alte materiale pentru secție sau serviciu și propun procurorului-șef dotarea corespunzătoare cu astfel de bunuri;

m) repartizează lucrările pentru tehnoredactare personalului auxiliar de specialitate sau contractual, după caz;

n) verifică, întocmește inventarele, selecționează şi predau la Arhivele Naționale și, respectiv, la arhivele serviciilor județene din cadrul A.N.R., lucrările cu termen expirat, conform Nomenclatorului arhivistic al Ministerului Public;

o) asigură evidența, folosirea și păstrarea ștampilelor și a sigiliilor secției sau ale serviciului, conform prevederilor legale;

p) țin la zi evidența prezenței personalului la locul de muncă, a concediilor de odihnă, a concediilor medicale și a altor concedii, completând condica de prezență, și iau măsuri pentru întocmirea foii colective de prezență, în vederea plății drepturilor salariale;

q) tehnoredactează lucrările repartizate;

r) grefierii șefi serviciu, în lipsa grefierului-șef secție, exercită atribuțiile acestuia, din dispoziția procurorului-șef;

s) exercită orice alte atribuții ce le revin potrivit legii, regulamentelor, ordinelor sau dispozițiilor emise de conducerea Direcției Naționale Anticorupție sau, după caz, de conducătorul structurii din care face parte, în condițiile legii.

(2) Atribuțiile prevăzute la alin. (1) se completează cu atribuțiile prevăzute în fișa postului.

Art. 77 - (1) Grefierii șefi ai cabinetelor procurorului-șef direcție, procurorilor-șefi adjuncți direcție și consilierilor procurorului-șef direcție au următoarele atribuții:

a) primesc, verifică și prezintă corespondența adresată procurorului-șef direcție, procurorilor-șefi adjuncți direcție sau, după caz, consilierilor procurorului-șef direcție;

b) efectuează operațiunile de înregistrare a lucrărilor primite la cabinet;

c) transmit lucrările, de îndată, în baza condicii de expediție, conform rezoluției procurorului-șef-direcție, a procurorilor-șefi adjuncți direcție sau, după caz, a consilierilor procurorului-șef direcție, la secții, servicii, birouri și la alte compartimente din cadrul Direcției Naționale Anticorupție;

d) țin evidența lucrărilor cu termene de soluționare stabilite de procurorul-șef direcție, de procurorii-șefi adjuncți direcție sau, după caz, de consilierii procurorului-șef direcție și îi informează cu privire la respectarea acestor termene;

e) după semnarea lucrărilor de către procurorul-șef direcție, procurorii-șefi adjuncți direcție sau, după caz, consilierii procurorului-șef direcție, iau măsuri pentru expedierea de îndată a acestora;

f) arhivează lucrările soluționate, după ce au fost scăzute în registrul de la cabinet;

g) din dispoziția procurorului-șef direcție, a procurorilor-șefi adjuncți direcție sau, după caz, a consilierilor procurorului-șef direcție, tehnoredactează lucrările repartizate;

h) țin la zi evidența prezenței personalului la locul de muncă, a concediilor de odihnă, a concediilor medicale și a altor concedii, completând condica de prezență, și iau măsuri pentru întocmirea foii colective de prezență, în vederea plății drepturilor salariale;

i) exercită orice alte atribuții ce le revin potrivit legii, regulamentelor, ordinelor sau dispozițiilor emise de conducerea Direcției Naționale Anticorupție, în condițiile legii.

(2) Atribuțiile prevăzute la alin. (1) se completează cu atribuțiile prevăzute în fișa postului.

Art. 78 - (1) Grefierii din structura centrală și teritorială a Direcției Naționale Anticorupție au următoarele atribuții:

a) primesc de la grefierul șef secție/serviciu lucrările repartizate prin rezoluție de procurorul-șef sau conducătorul structurii din care face parte și le înregistrează în registrele secției/serviciului, conform Nomenclatorului arhivistic, precum și în alte evidențe dispuse de procurorul-șef sau de conducerea Direcției Naționale Anticorupție;

b) operează lucrările soluționate în registre și, după caz, iau măsuri de expediere sau de arhivare a acestora, conform Nomenclatorului arhivistic;

c) tehnoredactează lucrările repartizate de grefierul șef al secției sau al serviciului ori de procuror, iar la solicitarea procurorilor și sub îndrumarea acestuia, și proiecte de acte judiciare, pe baza modelului dat de aceștia;

d) grefierii exercită, în lipsa grefierului-șef, atribuțiile acestuia, din dispoziția conducătorului structurii din care face parte;

e) exercită orice alte atribuții ce le revin potrivit legii, regulamentelor, ordinelor sau dispozițiilor emise de conducerea Direcției Naționale Anticorupție ori, după caz, de conducătorul structurii din care face parte, în condițiile legii.

(2) Atribuțiile prevăzute la alin. (1) se completează cu atribuțiile prevăzute în fișa postului.

Art. 79 - (1) Grefierul documentarist are următoarele atribuții:

a) ține evidența legislației, jurisprudenței și a doctrinei, precum și a ordinelor cu caracter normativ emise de procurorul general al Parchetului de pe lângă Înalta Curte de Casație și Justiție și de procurorul-șef al Direcției Naționale Anticorupție;

b) informează periodic despre necesarul de carte sau de alte publicații;

c) ține evidența și gestiunea bibliotecii direcției;

d) informează procurorii cu privire la actele normative nou-apărute, inclusiv cele prevăzute la lit. a), și la jurisprudența publicată în Monitorul Oficial al României, Partea I;

e) identifică doctrina judiciară relevantă, tipărită sau în format electronic, privind o problemă de drept indicată de către procurorii direcției.

(2) Atribuțiile prevăzute la alin. (1) se completează cu atribuțiile prevăzute în fișa postului.

Art. 80 - (1) Grefierul arhivar din cadrul structurii centrale a Direcției Naționale Anticorupție are următoarele atribuții:

a) gestionează fondul arhivistic al Direcției Naționale Anticorupție, luând sau propunând măsuri pentru constituirea, conservarea și selecționarea periodică a acestuia;

b) păstrează și selectează documentele primite de la secțiile, serviciile, birourile și de la alte compartimente de activitate ale Direcției Naționale Anticorupție, conform dispozițiilor legale și Nomenclatorului arhivistic;

c) primește inventarele și întocmește procesele-verbale de predare-primire a documentelor la fondul arhivistic, în conformitate cu dispozițiile legale;

d) exercită orice alte atribuții care îi revin potrivit legii, regulamentelor, ordinelor sau dispuse de conducerea Direcției Naționale Anticorupție sau de conducătorul structurii din care face parte, în condițiile legii.

(2) Atribuțiile prevăzute în alin. (1) se completează cu atribuțiile prevăzute în fișa postului.

Art. 81 - (1) Personalul conex al Direcției Naționale Anticorupție este format din agenți procedurali și șoferi, care sunt subordonați conducerii direcției, a secției, a serviciului, a birourilor și a altor compartimente de activitate în cadrul cărora funcționează.

(2) Agentul procedural îndeplinește următoarele atribuții:

a) asigură expedierea corespondenței către destinatar, conform datelor înscrise pe plic;

b) înregistrează corespondența în borderoul-tip, în vederea expedierii, și ia măsuri de trimitere prin poștă a scrisorilor recomandate și a celor simple, potrivit legii;

c) îndeplinește activitatea de curierat, predând lucrările pe condica de corespondență la secțiile, serviciile, birourile și la alte compartimente de activitate ale Direcției Naționale Anticorupție, precum și la alte instituții, în cazuri urgente;

d) exercită orice alte atribuții ce îi revin potrivit legii, regulamentelor, ordinelor sau dispozițiilor emise de procurorul-șef al serviciului teritorial ori de conducerea Direcției Naționale Anticorupție, în condițiile legii.

(3) Șoferii îndeplinesc următoarele atribuții:

a) au obligația de a cunoaște și a respecta normele, dispozițiile și procedurile de lucru specifice parcului auto, adoptate la nivelul Direcției Naționale Anticorupție și aprobate de conducerea instituției;

b) asigură serviciul de permanență, conform planificării efectuate de Biroul administrativ al Serviciului investiții, achiziții și administrativ din cadrul Departamentului economico-financiar și administrativ;

c) execută dispozițiile date de grefierul șef, potrivit legii;

d) exercită orice alte atribuții ce le revin potrivit legii, regulamentelor, ordinelor sau dispozițiilor emise conducerea Direcției Naționale Anticorupție sau de conducătorul structurii din care face parte, în condițiile legii.

(4) Atribuțiile prevăzute la alin. (2) și (3) se completează cu atribuțiile prevăzute în fișa postului.

Capitolul IV

Atribuțiile consilierului pentru afaceri europene

Art. 82 - (1) Consilierul pentru afaceri europene din cadrul Direcției Naționale Anticorupție își desfășoară activitatea sub coordonarea directă a procurorului-șef direcție.

(2) Consilierul pentru afaceri europene are următoarele atribuții:

a) sprijină activitatea Serviciului de cooperare internațională, îndeplinind activități referitoare la organizarea participării personalului Direcției Naționale Anticorupție la conferințe, seminare, simpozioane și întruniri în care se dezbat probleme specifice luptei de combatere a corupției;

b) sprijină activitatea Serviciului formare profesională, programe și documentare, îndeplinind activități referitoare la organizarea seminarelor, atelierelor de lucru, stagiilor de pregătire și vizitelor de studiu, desfășurate în cadrul programelor la care Direcția Națională Anticorupție ia parte, atât în țară, cât și în străinătate;

c) sprijină activitatea Serviciului de cooperare internațională, îndeplinind activități referitoare la monitorizarea angajamentelor și măsurilor ce revin Direcției Naționale Anticorupție în cadrul mecanismelor în care România și-a asumat obligații la nivel internațional;

d) în calitate de membru al Unității de implementare a proiectelor din cadrul Direcției Naționale Anticorupție, îndeplinește atribuțiile funcționale descrise în fișa postului pe care îl ocupă în cadrul acestei structuri;

e) exercită orice alte atribuții ce îi revin potrivit legii, regulamentelor, ordinelor sau dispuse de procurorul-șef al serviciului teritorial ori de conducerea Direcției Naționale Anticorupție, în condițiile legii.

(3) Atribuțiile prevăzute la alin. (2) se completează cu atribuțiile prevăzute în fișa postului.

Titlul IX

Modul de organizare, funcționare și atribuțiile Compartimentului economico-financiar și administrativ

Capitolul I
Conducerea, structura și atribuțiile Compartimentului economico-financiar și administrativ
Art. 83 - În cadrul Compartimentului economico-financiar și administrativ funcționează următoarele compartimente de activitate:
A. Serviciul financiar, buget, contabilitate şi salarizare:
a) Biroul buget şi contabilitate;
b) Biroul salarizare şi decontări;
B. Serviciul achiziții, administrativ, logistic și parc auto;
a) Compartimentul de achiziţii publice;
b) Biroul administrativ, întreţinere şi deservire, în cadrul căruia funcționează Formația de întreținere și deservire;
c) Biroul logistic şi parc auto.
Art. 84 - (1) Compartimentul economico-financiar şi administrativ este condus de un manager economic, subordonat procurorului-şef al Direcţiei Naţionale Anticorupţie, cu următoarele atribuţii:

a) conduce, organizează şi răspunde de activitatea personalului din cadrul Departamentului economico-financiar şi administrativ al Direcţiei Naţionale Anticorupţie;

b) conduce, organizează şi răspunde de procesul de fundamentare, elaborare şi prezentare la Parchetul de pe lângă Înalta Curte de Casaţie şi Justiţie a proiectului de buget anual întocmit pentru Direcţia Naţională Anticorupţie, la termenele şi în condiţiile prevăzute de Legea nr. 500/2002 privind finanţele publice, cu modificările şi completările ulterioare;

c) urmăreşte şi răspunde de utilizarea eficientă a fondurilor primite de la bugetul de stat, bugetul asigurărilor sociale de stat sau bugetele fondurilor speciale, potrivit legii;

d) asigură şi răspunde de respectarea cadrului bugetar, aşa cum este definit prin Legea nr. 500/2002, cu modificările şi completările ulterioare;

e) răspunde de organizarea şi conducerea contabilităţii proprii a Direcţiei Naţionale Anticorupţie, precum şi de întocmirea şi prezentarea la termenele stabilite a situaţiilor financiare, potrivit normelor şi reglementărilor contabile aplicabile în vigoare;

f) asigură efectuarea plăţii integrale şi la timp a drepturilor de natură salarială cuvenite personalului Direcţiei Naţionale Anticorupţie;

g) organizează ţinerea evidenţei tuturor imobilelor din proprietatea sau administrarea Direcţiei Naţionale Anticorupţie, precum şi a celorlalte bunuri aflate în patrimoniul acesteia;

h) organizează, îndrumă şi coordonează activităţile de administrare şi întreţinere-deservire a sediului Direcţiei Naţionale Anticorupţie şi ia măsuri pentru asigurarea condiţiilor materiale în vederea desfăşurării corespunzătoare a acestor activităţi;

i) răspunde de organizarea şi efectuarea inventarierii patrimoniului, în condiţiile legii;

j) evaluează anual, potrivit legii, performanţele profesionale individuale ale personalului aflat în subordine;

k) asigură pregătirea şi perfecţionarea profesională a personalului din cadrul departamentului, luând măsurile care se impun;

l) îndeplineşte orice alte atribuţii prevăzute de lege şi regulamente sau dispuse de conducerea Direcţiei Naţionale Anticorupţie, potrivit prevederilor legale în vigoare.

(2) Şefii serviciu şi şefii birou din cadrul Compatimentul economico-financiar şi administrativ au următoarele atribuţii generale:

a) organizează, coordonează, controlează şi răspund de activitatea personalului din subordine privind îndeplinirea la timp şi în mod corespunzător a atribuţiilor de serviciu;

b) repartizează personalului din subordine lucrările de competenţa serviciului ori biroului şi îl îndrumă în vederea soluţionării corecte şi în termen a acestora;

c) soluţionează unele lucrări ale serviciului ori biroului, în special cele cu grad ridicat de complexitate;

d) evaluează anual activitatea personalului, conform fişei postului, sarcinilor de serviciu şi metodologiei specifice de evaluare;

e) fac propuneri pentru premierea sau sancţionarea personalului din subordine;

f) atribuţiile specifice ale şefilor de serviciu/şefilor de birou, în funcţie de domeniul de activitate, sunt redate în mod detaliat în fişele de post;

g) exercită orice alte atribuţii prevăzute de legi, regulamente şi ordine sau stabilite din dispoziţia conducerii Direcţiei Naţionale Anticorupţie, în condiţiile legii.

Capitolul II

Conducerea, structura și atribuțiile Serviciului financiar, buget, contabilitate și salarizare, ale Biroului buget și contabilitate și ale Biroului salarizare și decontări

Art. 85 - (1) În cadrul Serviciul financiar, buget, contabilitate şi salarizare funcţionează:

a) Biroul buget şi contabilitate;

b) Biroul salarizare şi decontări.

(2) Serviciul financiar, buget, contabilitate şi salarizare este condus de un şef serviciu, iar birourile din cadrul serviciului sunt conduse de şefi birou.

(3) Serviciul financiar, buget, contabilitate şi salarizare are următoarele atribuţii:

A. Atribuţii referitoare la operaţiunile de trezorerie şi casierie:

a) urmăreşte, efectuează şi răspunde de execuţia plăţilor, încasărilor şi decontărilor de orice fel din fondurile bugetare ori extrabugetare;

b) întocmeşte documentele de plată pentru operaţiunile financiare, potrivit reglementărilor legale în vigoare, şi virează sumele cuvenite;

c) verifică operaţiunile consemnate de Trezoreria Statului în extrasele de cont;

d) efectuează plata drepturilor băneşti ale salariaţilor şi răspunde pentru corecta întocmire a formelor de plată;

e) verifică şi predă zilnic, pentru înregistrare în contabilitate, documentele care stau la baza operaţiunilor de încasare şi plăţi cuprinse în registrul de casă;

f) urmăreşte corectitudinea încasărilor şi a efectuării decontărilor cu persoanele fizice şi juridice;

g) întocmeşte şi ţine evidenţa documentelor de încasări şi plăţi prin casierie, precum şi a celorlalte valori băneşti;

h) întocmeşte situaţia încasărilor din extrasele conturilor de trezorerie şi din registrul de casă;

i) asigură fondurile necesare pentru deplasările în ţară ale salariaţilor, ţine evidenţa avansurilor acordate şi verifică deconturile, stabilind diferenţele de plată/încasare;

j) asigură fondurile necesare pentru deplasările în străinătate ale salariaţilor, ţine evidenţa avansurilor acordate şi verifică deconturile, stabilind diferenţele de plată/încasare;

k) asigură fondurile necesare de cofinanţare naţională pentru activităţile desfăşurate în cadrul proiectelor cu finanţare externă nerambursabilă;

l) asigură programarea plăţilor la Trezoreria Statului, conform prevederilor legale;

m) încasează şi virează la bugetul statului sumele provenite din vânzarea, închirierea, concesionarea bunurilor sau închirierea spaţiilor;

n) verifică documentele justificative în baza cărora se efectuează plăţile din fondurile externe nerambursabile şi întocmeşte documentele de plată;

o) organizează activitatea casieriei, în conformitate cu prevederile legale.

B. Atribuţii privind obligaţiile fiscale:

a) răspunde de îndeplinirea obligaţiilor fiscale referitoare la taxe, impozite, contribuţii sociale de stat şi alte fonduri speciale;

b) întocmeşte şi depune lunar şi/sau anual declaraţiile privind îndeplinirea obligaţiilor de natură fiscală, potrivit legii, şi răspunde pentru întocmirea corectă a acestora.

C. Atribuţii privind relaţia cu salariaţii:

a) calculează drepturile băneşti cuvenite salariaţilor;

b) întocmeşte documentele pentru plata drepturilor salariale şi a altor drepturi băneşti care decurg din raporturile de muncă, în conformitate cu prevederile legale în vigoare;

c) întocmeşte şi depune declaraţia nominală privind obligațiile de plată a contribuţiilor sociale, impozitul pe venit și evidența nominală a persoanelor asigurare, declarația privind obligațiile de plată la bugetul de stat, alte declarații, după caz;

d) eliberează adeverinţele solicitate de salariaţi;

e) răspunde, din punct de vedere salarial, de aplicarea ordinelor procurorului-şef al Direcţiei Naţionale Anticorupţie privind încadrarea, promovarea, sancţionarea şi eliberarea din funcţie/desfacerea contractelor de muncă;

f) execută deciziile de reţinere sau imputare avizate de consilierul juridic privind recuperarea pagubelor cauzate de salariaţi;

g) stabileşte şi efectuează vărsămintele la bugetul statului, bugetul asigurărilor sociale de stat, bugetul asigurărilor sociale de sănătate şi al fondurilor speciale, în termenele prevăzute de lege;

h) întocmeşte dările de seamă statistice lunare şi periodice privind indicatorii de muncă şi de salarii, asigurând transmiterea acestora către Institutul Naţional de Statistică;

i) urmăreşte angajarea, lichidarea, ordonanţarea şi plata cheltuielilor de personal, conform Legii nr. 500/2002, cu modificările şi completările ulterioare;

j) elaborează puncte de vedere la cererile, sesizările şi memoriile primite din partea personalului Direcţiei Naţionale Anticorupţie privind problematica pe linie de salarizare şi alte drepturi ale acestuia, potrivit legii.

D. Atribuţii referitoare la înregistrările în contabilitate:

a) asigură aplicarea prevederilor legale cu privire la organizarea şi conducerea contabilităţii şi urmăreşte reflectarea în evidenţa contabilă a întregului proces al executării bugetului de cheltuieli, înregistrând cronologic şi sistematic toate operaţiunile privind patrimoniul instituţiei;

b) înregistrează cronologic în contabilitate operaţiunile patrimoniale, cu respectarea succesiunii documentelor justificative, după data de întocmire sau intrare în instituţie, şi sistematic în conturile sintetice şi analitice, cu ajutorul registrului-jurnal;

c) verifică documentele şi efectuează contabilizarea salariilor şi a decontărilor cu personalul, precum şi a celor privind asigurările de sănătate;

d) răspunde de întocmirea registrelor contabile obligatorii prevăzute de Legea contabilităţii nr. 82/1991, republicată, cu modificările şi completările ulterioare, respectiv: registru jurnal, registru inventar, cartea mare;

e) conduce evidenţa contabilă a activelor şi stocurilor;

f) asigură evidenţa contabilă a creanţelor;

g) asigură evidenţa contabilă a imobilizărilor necorporale, imobilizărilor corporale, imobilizărilor în curs şi a imobilizărilor financiare;

h) asigură evidenţa contabilă a furnizorilor;

i) asigură evidenţa contabilă a datoriilor către bugetul de stat, bugetul asigurărilor sociale de stat şi conturi asimilate;

j) asigură evidenţa contabilă a fondurilor externe nerambursabile;

k) asigură evidenţa contabilă a fondurilor cu destinaţie specială;

l) asigură evidenţa contabilă a cheltuielilor;

m) asigură evidenţa contabilă a veniturilor;

n) asigură evidenţa contabilă a conturilor în afara bilanţului.

E. Atribuţii referitoare la inventarierea patrimoniului:

a) asigură înregistrarea în registrul inventar a rezultatelor inventarierii patrimoniului Direcţiei Naţionale Anticorupţie, potrivit normelor legale, precum şi valorificarea rezultatelor inventarierii;

b) înregistrează în contabilitate diferenţele dintre soldurile scriptice corespunzătoare bunurilor respective şi stocurile constatate cu ocazia inventarierii, potrivit legii.

F. Atribuţii privind evidenţa patrimoniului, inventarierea şi evaluarea elementelor patrimoniale:

a) evaluează la valoarea justă bunurile, potrivit legii;

b) stabileşte şi evaluează, potrivit legii, creanţele şi obligaţiile, inclusiv pe cele incerte şi pe cele în litigiu, precum şi disponibilităţile în devize şi propune măsurile corespunzătoare pentru lichidarea lor;

c) evaluează la valoarea justă fiecare element din bunurile depreciate, în funcţie de utilitatea bunului în instituţie şi de preţul pieţei;

d) organizează ţinerea evidenţei tuturor imobilelor din proprietatea sau din administrarea Direcţiei Naţionale Anticorupţie, precum şi a celorlalte bunuri aflate în patrimoniul acesteia;

e) înregistrează în evidenţa contabilă rezultatele inventarierii, în baza procesului-verbal de inventariere, aprobat de ordonatorul secundar de credite, în conformitate cu prevederile legale;

f) analizează şi avizează, în limitele competenţelor, propunerile formulate de comisia de inventariere privind scoaterea din funcţiune a unor active fixe, casarea şi declasarea activelor fixe şi a altor bunuri fără mişcare, potrivit reglementărilor legale în vigoare;

g) coordonează operaţiunile de valorificare a bunurilor prevăzute la lit. c).

G. Atribuţii referitoare la situaţiile lunare, trimestriale şi anuale:

a) răspunde de întocmirea situaţiilor financiare trimestriale şi anuale, potrivit normelor metodologice emise de Ministerul Finanţelor Publice;

b) stabileşte totalul sumelor debitoare şi creditoare, precum şi soldul final al fiecărui cont;

c) întocmeşte şi verifică lunar balanţa de verificare analitică şi sintetică;

d) întocmeşte raportări privind plăţile restante, indicatorii de bilanţ, execuţia cheltuielilor finanţate din fonduri externe nerambursabile ş.a., la termenele şi în condiţiile prevăzute de lege;

e) întocmeşte situaţiile privind monitorizarea cheltuielilor finanţate prin bugetul aprobat pentru Direcţia Naţională Anticorupţie, conform dispoziţiilor legale în vigoare;

f) asigură raportarea in Sistemul national de raportare FOREXE , a situaţiilor financiare şi a altor tipuri de rapoarte, stabilite pe baza datelor din contabilitatea proprie, inclusiv a proiectelor cu finanțare externă, în termenele și condițiile prevăzute de lege;

H. Atribuţii privind planificarea, formarea, administrarea, angajarea şi utilizarea fondurilor alocate Direcţiei Naţionale Anticorupţie:

a) fundamentează şi întocmeşte proiectul de buget, inclusiv proiectul de buget rectificat, conform dispoziţiilor Legii nr. 500/2002, cu modificările şi completările ulterioare, precum şi ale altor reglementări în domeniul fiscal-bugetar;

b) repartizează pe trimestre bugetul aprobat, potrivit legii;

c) întocmeşte necesarul de credite şi urmăreşte atât încadrarea plăţilor în limita creditelor bugetare repartizate, cât şi disponibilul existent în conturile instituţiei şi face propuneri de retragere, când este cazul;

d) analizează situaţia utilizării creditelor bugetare aprobate şi face propuneri de virări de credite sau anulare, în condiţiile legii;

e) întocmeşte note, situaţii şi analize privind finanţarea cheltuielilor aprobate prin bugetul instituţiei, inclusiv a activităţilor cuprinse în programele şi proiectele cu finanţare externă nerambursabilă;

f) evidenţiază veniturile încasate conform normelor legale în vigoare;

g) întocmeşte documentele prevăzute de lege privind propunerile de angajare a cheltuielilor, angajamentele bugetare şi ordonanţările de plată, potrivit competenţelor sale şi reglementărilor din actele de decizie internă, aprobate de conducerea instituţiei;

h) efectuează plăţi din creditele bugetare, numai după ce cheltuielile au fost angajate, lichidate şi ordonanţate de ordonatorul de credite;

i) primeşte, analizează şi soluţionează corespondenţa referitoare la domeniul de activitate;

j) asigură aplicarea legislaţiei în domeniu şi aduce la cunoştinţa conducerii apariţia unor situaţii financiare neprevăzute.

k) asigura raportarea în Sistemul national de raportare FOREXE a bugetului.

l) asigura înregistrarea în Sistemul national de raportare FOREXE a creditelor de angajament şi a creditelor bugetare, a angajamentelor legale, precum și punerea în rezervă a creditelor deschise în vederea efectuării plăților;

I. Atribuţii în domeniul controlului financiar preventiv propriu - activitatea de control financiar preventiv propriu este desfăşurată de către un consilier din cadrul Serviciului financiar, buget, contabilitate şi salarizare, cu independenţă decizională în activitatea profesională, având următoarele atribuţii:

a) organizează, potrivit legii, controlul financiar preventiv propriu la nivelul Direcţiei Naţionale Anticorupţie;

b) exercită viza de control financiar preventiv propriu asupra proiectelor de operaţiuni, potrivit limitelor de competenţă şi normelor metodologice prevăzute de legislaţia în vigoare pentru persoanele care desfăşoară activitatea de control financiar preventiv propriu;

c) întocmeşte, conform legii, rapoarte trimestriale privind activitatea de control financiar preventiv propriu la nivelul Direcţiei Naţionale Anticorupţie.

(4) Serviciul financiar, buget, contabilitate şi salarizare îndeplineşte, în mod corespunzător, atribuțiile prevăzute la alin. (3) și în ceea ce privește activitatea Structurii de sprijin a procurorilor europeni delegați în România pentru Parchetul European.

(5) Serviciul financiar, buget, contabilitate şi salarizare îndeplineşte orice alte sarcini dispuse de managerul economic sau stabilite de conducerea Direcţiei Naţionale Anticorupţie, în condiţiile legii.

Capitolul III

Conducerea, structura și atribuțiile Serviciului achiziții, administrativ, logistic și parc auto, ale Biroului logistic și parc auto, ale Biroului administrativ, întreținere și deservire, ale Formației de întreținere și deservire și ale Compartimentului de achiziții publice

Art. 86 - (1) În cadrul Serviciului achiziții, administrativ, logistic și parc auto funcţionează:

a) Compartimentul de achiziţii publice;

b) Biroul administrativ, întreţinere şi deservire, în cadrul căreia funcționează Formaţia de întreţinere şi deservire;

c) Biroul logistic şi parc auto.

(2) Serviciul achiziții, administrativ, logistic și parc auto îndeplinește următoarele atribuţii:

A. Atribuţii referitoare la activitatea de investiţii:

a) elaborează şi prezintă, conform legii, programul anual al achizițiilor din cadrul Direcţiei Naţionale Anticorupţie, în funcţie de obiectivele/propunerile/proiectele de investiţii prioritizate, în vederea cuprinderii cheltuielilor de investiţii în proiectul de buget;

b) urmăreşte şi verifică întocmirea studiilor de fezabilitate tehnico-economice pentru investiţiile planificate, precum şi a documentaţiilor de avizare a lucrărilor de intervenţii pentru reparaţii capitale;

c) analizează periodic stadiul fizic al lucrărilor şi propune măsuri de încadrare în termenele şi bugetele alocate;

d) asigură îndrumarea şi supravegherea tehnică pentru realizarea investiţiilor şi întocmeşte situaţiile periodice privind stadiul de realizare a acestora;

e) verifică documentaţiile tehnico-economice pentru obiectivele/proiectele de investiţii, documentaţiile de avizare a lucrărilor de intervenţii, respectiv a notelor de fundamentare privind necesitatea şi oportunitatea efectuării cheltuielilor aferente categoriilor de investiţii, după care le supune aprobării, în condiţiile legii;

f) fundamentează necesarul de credite bugetare şi credite de angajament pentru cheltuieli de investiţii, reparaţii curente şi obiecte de inventar destinate procesului investiţional, în vederea cuprinderii acestora în proiectul de buget al Direcţiei Naţionale Anticorupţie;

g) colaborează cu celelalte structuri din cadrul Direcţiei Naţionale Anticorupţie în vederea cuprinderii în proiectul de buget a cheltuielilor de investiţii, altele decât cele finanţate prin bugetul de stat;

h) verifică şi avizează solicitările de deschideri lunare de credite pentru cheltuieli de investiţii, reparaţii curente şi obiecte de inventar destinate procesului investiţional;

i) întocmeşte şi supune aprobării listele cheltuielilor de investiţii aprobate prin legea anuală a bugetului de stat, precum şi modificările solicitate şi aprobate pe parcursul anului;

j) verifică documentaţiile tehnico-economice ale lucrărilor de reparaţii curente, după care le avizează, potrivit legii;

k) verifică şi avizează, în condiţiile legii, propunerile de virări de credite bugetare şi/sau credite de angajament neutilizate între obiectivele/proiectele şi categoriile de investiţii înscrise în programul de investiţii;

l) efectuează demersurile legale pentru obţinerea avizelor şi a aprobărilor necesare de la autorităţile competente, pentru efectuarea lucrărilor de construcţii şi reparaţii capitale, după caz;

m) coordonează şi verifică activitatea diriginţilor de şantier pentru lucrările aflate în derulare;

n) iniţiază proiecte de norme, instrucţiuni şi proceduri de lucru în domeniul de competenţă, pe care le supune aprobării pe cale ierarhică.

B. Atribuţii referitoare la activitatea de achiziţii publice:

a) centralizează propunerile structurilor interne ale instituţiei privind achiziţionarea de produse, servicii şi lucrări necesare pentru buna desfăşurare a activităţii în cadrul Direcţiei Naţionale Anticorupţie;

b) elaborează şi, după caz, actualizează, pe baza necesităţilor transmise de celelalte compartimente ale autorităţii contractante, şi supune aprobării conducerii Direcţiei Naţionale Anticorupţie Programul anual al achiziţiilor publice pentru bunuri, servicii şi lucrări, ca instrument managerial pe baza căruia se planifică procesul de achiziţie;

c) organizează, derulează şi finalizează procedurile de achiziţii publice pentru atribuirea contractelor de achiziţie publică şi achiziţionarea de bunuri materiale, servicii şi lucrări, prevăzute în Programul anual al achiziţiilor publice;

d) asigură transparenţa în aplicarea criteriilor de selecţie şi a celor pentru atribuirea contractului de achiziţie publică, prin îndeplinirea obligaţiilor referitoare la publicitate, astfel cum sunt acestea prevăzute în legislaţia de specialitate;

e) întocmeşte şi păstrează dosarele de achiziţie publică pentru fiecare contract atribuit în urma aplicării procedurii de achiziţie publică, urmărind cuprinderea tuturor documentelor şi actelor care au stat la baza atribuirii contractului;

f) asigură participarea personalului desemnat în comisia de evaluare, verificând eligibilitatea ofertanţilor, înregistrarea acestora şi îndeplinirea criteriilor referitoare la capacitatea tehnică şi economico-financiară;

g) asigură întocmirea documentaţiei pentru elaborarea şi prezentarea ofertelor, cu respectarea prevederilor legale;

h) transmite şi urmăreşte comunicările privind rezultatul etapei de selectare a ofertanţilor, precum şi al aplicării procedurii respective;

i) redactează proiectul contractului de achiziţie publică şi urmăreşte încheierea acestuia cu ofertantul declarat câştigător;

j) face propuneri privind soluţionarea contestaţiilor referitoare la atribuirea contractelor de achiziţii;

k) întocmeşte şi transmite raportări privind procedurile de achiziţii publice desfăşurate către alte instituţii sau autorităţi publice, în condiţiile şi la termenele prevăzute de lege;

l) monitorizează derularea contractelor de furnizare de bunuri, prestări de servicii şi lucrări de reparaţii-întreţinere care au fost încheiate, confirmând îndeplinirea obligaţiilor în vederea efectuării plăţii.

C. Atribuţii referitoare la activitatea de administrare, întreţinere şi deservire:

a) asigură aprovizionarea cu materiale de întreţinere şi uz gospodăresc, cu rechizite, obiecte de inventar şi mijloace fixe, întocmind notele de recepţie pe categorii de bunuri şi ţinând evidenţa acestora pe fişe de magazie;

b) administrează şi gestionează bunurile mobile şi imobile din patrimoniul instituţiei, indiferent de titlul cu care le deţine;

c) organizează gestionarea şi evidenţa mijloacelor fixe, a obiectelor de inventar, a materialelor şi pieselor de schimb, a carburanţilor şi lubrifianţilor şi a altor materiale aflate în dotare şi asigură înscrierea numerelor de inventar, efectuând şi propuneri de casare a acestora sau de scoaterea din funcţiune;

d) urmăreşte folosirea sau exploatarea în bune condiţii a bunurilor din dotare conform destinaţiei acestora, în vederea satisfacerii necesităţilor instituţiei;

e) organizează şi controlează modul de ţinere a evidenţei tehnico-operative de către personalul desemnat în acest scop şi ia măsurile necesare pentru asigurarea condiţiilor legale de gestionare;

f) asigură întreţinerea, curăţenia şi administrarea în bune condiţii a sediilor instituţiei;

g) organizează întreţinerea şi efectuarea reparaţiilor pentru clădiri, dotări şi alte active din patrimoniul instituţiei;

h) participă la inventarierea anuală și la activitățile de casare prin reprezentanți în cazul comisiilor specifice, verificând existenţa în teren a mijloacelor fixe şi a obiectelor de inventar;

i) depozitează şi distribuie mărfurile, piesele de schimb, carburanţii, pe care le/îi preia în gestiune şi le/îi eliberează pe baza bonurilor de consum;

j) verifică periodic modul de gestionare, depozitare şi păstrare a materialelor intrate şi ieşite din magazie;

k) asigură legăturile telefonice ale Direcţiei Naţionale Anticorupţie cu celelalte parchete sau cu alte instituţii şi menţine în stare de funcţionare şi remediază orice defecţiuni la centrala telefonică sau la aparatele telefonice din dotarea Direcţiei Naţionale Anticorupţie;

l) întocmește specificațiile tehnice pentru achiziționare de bunuri, servicii și lucrări de întreținere și reparații necesare bunei funcționări a instituției;

m) luarea măsurilor necesare pentru elaborarea documentelor în vederea autorizării funcționării în condiții de legalitate a echipamentelor de producere a agentului termic și instalațiilor de ridicat, precum și a instalațiilor de condiționare/climatizare a aerului;

n) luarea măsurilor necesare pentru asigurarea bunei funcționări a echipamentelor de printare, copiere, scanare și remediere a oricăror defecțiuni la acestea;

o) luarea măsurilor necesare pentru buna funcționare a echipamentelor care asigură monitorizarea activităților din sediile instituției și cele care privesc accesul în și din incintele instituției.

D. Atribuţii referitoare la activitatea logistică și a parcului auto:

a) întocmeşte notele de fundamentare şi colaborează cu Compartimentul de achiziţii publice pentru elaborarea Programului anual al achiziţiilor publice al Direcţiei Naţionale Anticorupţie referitor la: prestări de servicii de service auto, prestări de servicii de spălare şi curăţare autovehicule, servicii de asigurare auto, roviniete auto, carburanţi auto, alte servicii şi materiale necesare pentru desfăşurarea activităţii de exploatare a parcului auto al Direcţiei Naţionale Anticorupţie;

b) ţine evidenţa autovehiculelor şi organizează activitatea de exploatare a parcului auto al Direcţiei Naţionale Anticorupţie, a materialelor şi pieselor auto pe fişe distincte pentru fiecare autoturism;

c) întocmeşte specificații tehnice pentru achiziţionarea de bunuri, servicii şi lucrări de întreţinere-reparaţii necesare bunei funcţionări a parcului auto, face propuneri privind necesarul de carburanţi şi lubrifianţi şi întocmeşte programul de utilizare şi întreţinere a autovehiculelor din dotare;

d) eliberează foile de parcurs şi verifică completarea acestora de către conducătorii auto cu toate datele necesare întocmirii situaţiilor cerute de lege şi de procedurile interne şi asigură întocmirea situaţiei consumului de carburanţi pentru fiecare autovehicul;

e) întocmeşte fişa activităţii zilnice pentru fiecare autovehicul aflat în dotarea sau folosinţa Direcţiei Naţionale Anticorupţie;

f) întocmeşte situaţia lunară a parcului auto al Direcţiei Naţionale Anticorupţie pe mărci şi tipuri de autovehicule;

g) gestionează bonurile valorice de carburanţi auto şi cardurile de carburant auto, pe care le distribuie conducătorilor auto în funcţie de necesităţi şi de stocul "la zi" înregistrat în fişa activităţii zilnice (F.A.Z.);

h) monitorizează modul de încadrare al consumului de carburanţi auto în limitele stabilite prin acte normative specifice şi normele interne;

i) face propuneri privind proiectul de buget referitoare la cheltuielile de exploatare şi de întreţinere a parcului auto;

j) urmăreşte efectuarea reviziei tehnice şi plata asigurării obligatorii de răspundere civilă auto în termen, pentru toate autovehiculele;

k) ţine evidenţa termenelor scadente ale poliţelor de asigurare auto şi ia măsuri în vederea înnoirii în termen a acestora;

l) ţine evidenţa dosarelor de daune în cazul accidentelor în care sunt implicate autovehicule aflate în dotarea sau folosinţa Direcţiei Naţionale Anticorupţie;

m) asigură serviciile de inspecţie tehnică auto, revizie auto şi reparaţii auto pentru toate mărcile de autovehicule din parcul auto al Direcţiei Naţionale Anticorupţie, precum şi spălarea şi curăţarea acestora;

n) aplică procedurile aprobate de conducerea direcției pentru activitatea parcului auto;

E. Atribuţii referitoare la activitatea de protecţie şi stingere a incendiilor:

a) ia măsuri pentru dotarea sediilor Direcţiei Naţionale Anticorupţie cu materiale pentru prevenirea şi stingerea incendiilor, precum şi pentru înlăturarea consecinţelor unor calamităţi;

b) întocmeşte planurile de evacuare în caz de incendiu şi asigură afişarea acestora la locuri vizibile;

c) elaborează şi actualizează planurile de protecţie împotriva incendiilor, elaborează şi actualizează planul de prevenire şi protecţie;

d) propune măsuri de organizare a activității de apărare împotriva incendiilor;

e) asigură planificarea activității de prevenire și stingere a incendiilor în toate sediile în care instituția își desfășoară activitate;

f) controlează modul de respectare a măsurilor de prevenire și stingere a incendiilor de către personalul direcției;

g) elaborează alte documentele specifice activității de prevenire și stingere a incendiilor;

h) elaborează tematica necesară instruirii personalului în domeniul prevenirii și stingerii a incendiilor;

i) urmărește termenele de valabilitate și elaborează referate de necesitate pentru verificarea și revizia periodică a instalațiilor de furnizare a gazelor naturale, a sistemelor de detecție a incendiilor precum și a sistemelor antiefracție aflate la sediul central și la serviciile teritoriale. 

(3) Personalul din cadrul Serviciul investiții, achiziții și administrativ îndeplineşte orice alte sarcini dispuse de managerul economic al departamentului sau stabilite de conducerea Direcţiei Naţionale Anticorupţie, în condiţiile legii.

(4) Serviciul investiții, achiziții și administrativ este condus de un şef serviciu, iar Biroul administrativ, întreţinere şi deservire şi Biroul logistic şi parc auto sunt conduse de câte un şef birou. În cadrul Biroului administrativ, întreţinere şi deservire funcţionează Formaţia de întreţinere şi deservire, condusă de un şef formaţie muncitori, care exercită atribuţiile prevăzute la alin. (2) lit. C.

Titlul X

Reguli generale de desfășurare a activității în cadrul Direcției Naționale Anticorupție 
Art. 87 - Programul normal de lucru

(1) Programul administrativ de lucru al direcției este de 8 ore zilnic, timp de 5 zile pe săptămână și se desfășoară în intervalul orar 8,00 -16,00.

(2) În cazul procurorilor programul începe, de regulă, la ora 8,00 și se încheie, de regulă, la ora 16,00. Aceștia sunt însă obligați să fie prezenți la ora stabilită pentru îndeplinirea activităților în care sunt planificați ori pe care și le-au stabilit sau care impun prezența lor, ca efect al unor dispoziții legale sau regulamentare, ori pentru ședințele de judecată în care au fost desemnați.

(3) Condițiile de desfășurare a activității în afara programului obișnuit de lucru sunt reglementate prin ordin al procurorului-șef direcție.

Art. 88 - Accesul publicului

(1) Accesul publicului este permis la compartimentele care desfășoară activități cu publicul, potrivit programului stabilit de către conducerea Direcției, precum și în orele de audiență. Persoanele care au calitatea de avocat au prioritate.

(2) Programul de lucru cu publicul se aduce la cunoștință prin afișare la loc vizibil.

(3) Programul de primire în audiență se organizează de către procurorul-șef direcție, cu asigurarea condiților de desfășurare corespunzătoare a activității direcției.
Art. 89 - Protecția documentelor
Scoaterea din incinta direcției a dosarelor, actelor și lucrărilor, în afara cazurilor prevăzute de lege și de prezentul regulament, este interzisă.

